text:
पुरखा के चिन्हारी ल पढ़त पढ़त कवि के गाय बरोबर निश्छल मन सहज सरल अउ निर्मल छत्तीसगढ़ी सांस्कृतिक विचारधारा स्पष्ट रूप से दिखथे। किताब भर म कोनो जघा कवि के बनावटीपन चिटिक नइ दिखय। कवि सर्व धर्म समभाव के भावना ले चोरोबोरो भींजे छत्तीसगढ़ अउ छत्तीसढ़ी ल अंतस के गहरई तक मया करथे तभे तो वोह झलमला के गंगा मइया ल सुमरथे त एक कोती गुरू घासीदास के गिरौदपुरी के घला महिमा गाथे। राम के ममा गांव म रमायन जुग म ले जाथे उही किसिम छत्तीसगड़ महतारी के सिंगार म छत्तीसगड़ के चारो कोन्हा के दरसन कराथे त कभू भोले संग पार्वती के गोठ सुनाथे। कवि अपन जोगिया झोली म छत्तीसगढ़ के परे डरे हरेक जिनिस ल बिन के धर लेहे अउ हरेक जिनिस ले वोह मया घलो गजब करथे। तभे तो जय गंगान के माधयम ले छत्तीसगड़ के महिमा गावत छत्तीसगढ़ी गहना ए गोदना ए साग भाजी ए गॅवई के रोटी ए गांव के जिनगानी अउ इहां तक के चिरइया के फूल उपर रचना करथे। उहें सुराज अउ छत्तीसगड़ के उपर घला पोठ कलम घिसथे।
छत्तीसगड़ के गोदना हॅ आज टैटू बनके दुनिया ल मोहि डारे हे कवि कहिथे -
चॉदी के बिछिया खियाही ए सोन के हार ।
मरे के संगे जाही ए गोदना सिंगार।।
गोदना हॅ सिरिफ सिंगार के प्रतीक नोहय। एमा हमर छत्तीसगढ़ के धार्मिक मान्यता घलो जुड़े हवय
भवसगरी ले लगाही ए रमरमहा पार ।।
हमर अभी के समाज अउ वातावरन भुन्नाटी मारत अतेक बदले जावत हे के हम अपने संस्कृति सभ्यता सामाजिक रीत रिवाज अउ इहां तक के अपने फाइदा के कतको बात ल बिसराए जावत हवन। वइसने गोदना के बैग्यानिक महत्तम के सुरता करावत कवि कहिथे-
कनिहा माड़ी म गोदाले ए कहिथे सियान गा।
बात के बिमारी बर ए हवय राम बान गा।
एकर संगे संग कवि समे के धार म बोहावत समाज के दसा अउ दिसा ल लेके घलो चिंतित लगथे
गोदना म घलो परगे ए फेसन के मार।।
थोरिक आगू बढ़े म कवि के अंतरदृस्टि अउ अंतस के छटपटाहट हॅ समाजिक बातावरन के डारा ले कूदके पर्यावरन के प्रति चिंतित हो जथे अउ सावचेत करत कहिथे दृ
रूखराई ले हे जिनगानी अउ सांसा के तार जी।
फरिहर हवा पानी के बिना दिखय, मनखे सब बीमार जी।
कवि के ए छटपटाहट अउ पीरा हॅ कलबलाके खडा़ हो जथे जब अपन तीर तखार के वातावरन ल गुंगवावत धुॅगियावत देखथे तब चिंता करत कहि परथे
कतको ल लीलत हे मउहा के पानी।
किताब ल पढ़त अइसे लगथे के कबि के मन हॅ छत्तीसगढ़ के गांव गली खेत खार धूर्रा माटी म खेलत इही म रच बस गे हे। तभे तो वोह आगे असाड़, सावन के गीत, तीजा पोरा, संगी फागुन आगे,जाड़ के महीना अउ अलग से जाड़ उपर ओसरी पारी ले कलम चलावत जाथे जिहां मिहनत के गीता पढ़य भुइयां के भगवान कहिथे उहें गीता के संदेस सुनावत करम के महातम घला बताथे
घाम पानी अउ जाड़़काला संग, जनम के हमर मितानी।
हमर पसीना पी के हांसय अनपूरना महारानी।।
कहत मिहनत के प्रति अपन अगाध सरद्धा बोहवाथे।
हरेक तीज तिहार के अपन अपन महत्तम होथे। फेर नारी परानी मन बर सबले बड़े तिहार तीजा होथे। साल बछर म एक घॅव किंजर फिरके आए, तिहार हॅ छत्तीसगड़ के जम्मो बहिनी माइ मन बर जीयत मरत के तिहार होथे। तीजहारिन मन बर तीजा पोरा के आगू म संसार के सरी सुख गारद हे। तभे तो तीजहारिन हॅ लेवइया आए के पहिली अगोरा करे लागथे
घेरी भेरी परवा मए कउॅवा नरियावत हे।
दाई गोठियावत होही ए गोड़ खजुवावत हे।।
इही वो बेरा होथे जब एक नारी मइके ले ससुरार जाए के बाद पूर्णरूप से सर्वाधिकार के साथ मइके के सबो सुख ल सम्मुख अपन झोली म भरे पाथे। जिहां मइके के मतलब संगी सहेली बचपन यौवन के संगे संग जिनगी के भूत भविस अउ वर्तमान समाय रहिथे। एक सिक्का के दू पहलू होथे तहसे खुसी के संग ओकर छिने के डरो समाय रहिथे। कोनजनी धनी जावन देही के नहीं। उही किसिम ले धनी ल घलो अपन परम पियारी के बिछोह के डर हो जाथे। कवि हॅ उहू मेर ल झांके बर नइ छोड़य। कहिथे
चोर ले मोटरा आगू, धनी खिसियावत हे।
कवि हॅ अपन नामे कस प्रकृति के गजब सुग्घर मानकीकरन करत दिखथे जइसे
नदिया नरवा मन हा पारय किलकारी।
बंभरी मन पहिरे हे सोनहा के बारी।।
कभू कहिथे - झिंगुर गाना गाए, मेचमा खेलत हे हरदानी
एक बानगी अउ -
नेवते बर कोयली हॅ भुलागे
झिथरी बोईर बम ललियागे
अमली फर करे गोहार
कहत मानव के सुभाविक गुन के बड़ सुग्घर अउ चतुरई ले बरनन करथे। संगे संग एहू लिखथे
गॅहू मेछर्रा दांत निपोरे।
राहेर के कनिहा हा डोले।।
कवि हॅ बेटी बेटा म भेद नइ करय। दूनों ल बरोबर जान के बरोबर मया दुलार देना चाहथे। बेटी बेटा बर समानता के भाव लिए, पंक्ति देखव -
सुरूज असन बेटा तुंहर, अॅगना के उजियारा हे।
अंधियारी जिनगी बर बेटी, चंदा घलो सहारा हे।।
उही किसम ले कन्या भ्रून हत्या के घोर बिरोधी अउ नारी ससक्तीकरन के कट्टर समर्थक हे। कन्या भू्रन के हत्यारा मन ल चेतावत कहिथे के -
अपने रद्दा म रूंधत हन, हम कांटा के बारी।
फूल बिना फर कहां ले पाहू, कइसे चलही गुजारा हे।
जइसे सुंतरता के महात्तम ल उही समझ सकथे जेन हॅ गुलामी भोगे रहिथे। वइसने जिनगी म ठगड़ी के कलंक अउ ओकर पीरा के छटपटाहट के बीच जॅचकी के गुरतुर पीरा ल सहीके महतारी बने के सुख ल नारी मन ही समझ सकथे। सुभाविक हे के वो नारी के मया हॅ अइसने लोरी अउ असीस बनके हिरदे के अतल गहरई ले फोहारा कस बोहाय लगथे
तोर हॉसी म हमर जिनगी के डोर हे।
रोए म रात कुलुप हांसे मा अंजोर हे।।
गांव के गुड़ी म बइठे सियान कस कवि के नजर चारो कोती हे अउ ओकर चिंतन हॅ चउॅक म लगे सीसी टीबी केमरा कस चारो मुड़ा घुमरत हे। ए वैस्वीकरन के समे म मनखे एक ठउर ले दूसर ठउर जाथे त संग म अपन समाजिक बेवहार अउ आबहवा के कुछु अंस ल घलो लेके आथे जाथे। सामाजिक रीत रिवाज बात बेवहार अउ संसकृति हॅ एक ठउर ले दूसर ठउर, एक समाज ले दूसर समाज अइसने संचरथे। छत्तीसगढ हॅ अउ खासकर भेलइ जेन हॅ लघु भारत कहाथे वइसन सामाजिक संचरन ले कइसे अछूता रहि सकथे। बने बने निभगे तब ठीक हे नइते जब बात गड़बड़ाथे तब कबि के आतमा ले बाहिर के सिध होगे सीर्सक के माध्यम ले उम्हियावत पीरा हॅ अइसने फूट परथे
घर बइरी परोसी हित होगे।
यहा कइसन हमर मन के रित होगे।।
जब कवि देखथे अइसन स्थिति के जुमेदार कोनों दूसर नइहे हमी हवन। अउ सोचे भर म बात
नइ बनय। पानी मुड़ ले उपर होय जात हे तब हमरे कमजोरी ल देखावत आहवान करत कहिथे
कब तक ले अइसने बने रहिहू गा गरवा।
अंगरी ला धरके ओमन धरत हावे मुरवा।।
किताब के आखिर म कवि बेरा निचट करारी हे के माधयम ले अपन धार्मिकता के सबूत देथे। जेन धार्मिकता ल हमन अपन पुरखा के चिनहारी के रूप बिरासत म पाए हवन। किताब भर म कवि हॅ कोनो मेर अपन धार्मिकता ल थोरको नइ छोड़े हे। इॅहा तक के मया के गीत - तोर गीत गावत हे। म घला अपन मया के उद्गार धरमके अंगरीच धरे धरे करथे -
मंदिर के घंटी जस लागे तोर हांसी।
इही धार्मिकता जब नस - नस म बस जाथे तब कवि ल कन कन म भगवान दिखे लगथे।
गाँव के कुन्दरा मंदिर लागे, देवता असन रहइया।
अइसे तो एह रचनाकार के तीसरइया किताब हरे। एमा रचनाकार हॅ रचना काल अउ समे के हिसाब से रचना अउ रचनाधर्मिता ले आगू बाढ़े के थोरको उदिम नइ करे हे। किताब के कोनो रचना हॅ गॉंव के मेड़ो ल नइ लांघे हे। जबकि भूमंडलीकरन के जुग म जिंहा रोज नवा नवा समस्या जइसे प्राकितिक आपदा, जनसंख्या बृध्दि के परिनामस्वरूप उपजे बेरोजगारी अउ बेरोजगारी के गरभ म छुपे नाना परकार के मानवीय अपराध, भ्रष्टाचार, दहेज, सुरसा सहीं मुहॅू फारे मॅहगई , समाज म बाढ़त उॅचनीच के खाई, सब समसमायिक दसा म रचनाकार के दृष्टिपात नइ होए पाइस। एकर ले एहू अनमान लगाए जा सकथे के या तो रचना पुराना होई जेह कोई कारण से देरी म अब प्रकासित होइस या तो रचनाकार अपन ठेठ गॅवइहापन ल छोड़के कुंवा के मेचका कस ओतके ल अपन संसार समझ बाहिर नइ आना चाहत होही। जबकि इही हॅ समे के जबर मांग हे। काबर के साहित ह समाज के दरपन होथे अउ साहितकार के धरम होथे के समाज ल ओकर सही रूप देखाके ओकर दसा दिसा म सुधार करे के उदिम करय। एकर खातिर हमला रचनाकार के अवइया संग्रह के अगोरा करे बर परही।
जिला दुर्ग, [छ.ग.] 490024


c: text/html

text:
गरभ झन कर -
-------------------
हवा के रुख बदलथे
मौसम म परिवर्तन होथे ,
सुरुज कभू उत्तर होथे.
कभू दक्छिन होथे.,
नक्छत्र बदलथे
कभू रासि बदलथे ,
चँदैनी के दिसा बदलथे
चँदा घलो अपन अकार बदलथे ।
बदलत हावय जग सारा
दिन बदलथे तारीख बदलथे
अउ बदलथे बछर
एक बछर जाथे तब.दूसर बछर आथे ।एक जीवन जाथे
तब दूसर जीवन आथे
परिवर्तन ह अटल आय
अउ सब छन भंगुर ।
गरभ झन कर मनुख ।एक दिन सब छोड़ के जाबे
आज करले मौज मस्ती
काली अपन आप ल
समसान के राख म पाबे ।
गरभ झन कर ।
सुधा वर्मा ,2014
समीक्षा
वाह दीदी, जीवन के सत ल संदेस देवत कविता म सुग्घर ढाले हव। चाँद तारा सूरज के बिम्ब ल फलियारे बर थोकुन दिमागी कसरत घलव होये ल चालु होंगे।
नवा छंदमुक्त कविता एकांतिक (?) पाठ के मांग करथे इहि एखर असल आभा ये, घेरी बेरी पढ़े ले नई कविता अपन अरथ ल विस्तारित करथे।
(थोकन जादा गियान बघार डारेंव बड़े भाई मन छिमा कारिहव 😳)
संजीव तिवारी ।6.-4-2016

robotstxt: allowed

filter: keep


text:
- सुधा वर्मा
एक दिन विचार अइस के घर के बाहिर म पांच ठक पेड़ लगा देथंव। जंगल विभाग पेड़ के थरहा ल फोकट म देथे। बहुत विचार करेंव के कोन से पौधा लगा दव। आँखी मूंदेव त धनबहार के पीला पीला अंगूर के गुच्छा दिखय। घेरी बेरी उही पेड़ अउ ओमा लटकत फूल ह दिखय। भइगे अब तय होगे के धनबहार ही लगाना हे। जंगल विभाग ले पांच ठन धनबहार के पौधा लाके लगा देंव। धीरे - धीरे क्यारी बना के चारों डाहर ईंटा के गोल घेरा बना देंव। धीरे - धीरे धनबहार के एक - एक पत्ता ल गिनव। रोज गिनव, कब बाड़ही अउ कब फूलही रोज ओ पेड़ ल तीर म जाके देखंव, अंगना ले देखंव, सांझ कन छत ले देखंव। आंधी पानी के बेरा पौधा ल कपड़ा म बांध देवंव।
मौसम के मार म चार पेड़ ह मर के, एक पेड़ बांच गे। मौसम के थपेड़ा ह ओला अउ मजबूत बना दीस। पांच साल म तीन डारा म बंटा के सुघ्घर झाड़ी के रुप ले लीस। मन म सोचेवं पांच साल म तो येमा फूल आ जथे ये धनबहार ह कब फूलही। मन म संका होवय। आज मोर अंगना सूना हावय त कहूँ मोर धनबहार के डारा तो सून्ना नई रहि जही। फेर मन म विचार आवय अरे नहीं मोर घर के पेड़, पौधा, फूल ल तो दूरिहा - दूरिहा ले सब देखे बर आथें। अतेक फूल मोर अंगना के सोभा बने हावय, तब मोर धनबहार तो फूलबे करही।
चइत के महिना, बसंत के सुन्दर हवा ह सब के मन ल चंचल करत राहय। एक दिन मन अनमन रहिस हे। डाक्टर करा गैंव त डाक्टर कहि देथे के अब तोर घर म एक फूल महकने वाला हे, ओखर खिले के इंतजार करव। पता नहीं मन म सुखी नई होईस। दूसर दिन बिहिनिया ले धनबहार के पेड़ ल छू - छू के मया करेंव अउ अपन घर भितरी चल देवं। सनिचर के दिन रहिस हे, हमन दूनों झन अंगना म कुर्सी लगा के बईठ गेन अउ ठूंठ होय धनबहार ल देखत रहेन। बसंत ऋतु म धनबहार के जम्मों पाना झर जथे। सोचत रहेन के अब ऐमा नवा पाना आही, फेर ये रुख ह अउ ऊंच होही। अचानक मोर कान म आवाज सुनई दिस - देख - देख, ऐमा फूल निकलत हावय। मोला तो विस्वास नई होईस मैं ह बहुत धियान से देखेव घर के बाहिर जाके देखेंव, सही म करीब जमीन ले पांच फीट ऊंचाई ले एक छोटे से अंगूर के गुच्छा असन निकलत राहय ओमा पंाच ठन गोल - गोल कली रहिस हे।
फूल के वो डारा बाढ़ते गीस, मोर मन के उत्साह घलो बढ़ते गीस। मन म संतोस आगे। मोर अंगना म बेटा आगे ओला रोज धनबहार के रुख ल देखाववं के येमा सुघ्घर फूल आही। अवइया साल चइत म धनबहार बने मन लगा के खिलगे अउ ओखर रुख तरी बेटा ह खेले ले लगगे। ओखर फूल ल देख देख के फू - फू कहिके बोलय। तैं ह मोर घर खुसी ले के आयेस, आज बारह साल के बाद मोर घर के अंगना म एक लइका खेलत हावय। अउ तैंह अपन पीऊरा पीऊरा फूल के डारा ल हला हला के ओला मोहित करत हस। सावन के महिना म धनबहार के डारा म रस्सी बांध के बेटा अउ मैं बहुत झुला झुलेन। अवइया साल म तो साल भर झुला बंधाय रहिस अउ दूरिहा दूरिहा के लइका मन आ के ओमा झुला झुलय। मैं हर अपन दुवारी म बइठे देखत राहंव, अइसे लागय के धनबहार ह काहत हावय देख मैं तैं दिन रात सुन्ना आंगन कहिके सोचस, आज देख मोर कांध ह के झन लइका के भार ल उठाय हावय। अब तो हल्ला के मारे कान ल तोपत रहिथस। अब ओखर नीचे म एक चबूतरा बनगे। बकरी चरवाहा गाय चरवाहा मन आ के बइठ के गीत गावत राहंय। धीरे - धीरे पेड़ के अकार ह बाढ़ते गीस। बेटा घलो बाढ़ते गीस। दूनों झन एक दूसर ल छू - छू के बहुत खुस होवंय। जब बेटा ओखर कांध म रस्सी बांध के झूलय त धनबहार के एक - एक पाना खुसी म झूमे लग जाय।
गर्मी भर ओखर फूल मन झूम - झूम के गावत हावय अइसे लागय। एक बेर मैं हर अपन घर हास्य कवि रखेंव। मैं ह दुविधा म रहेंव के सबला काय भेंट करंव। इही सोचत सोचत एक बज गे। दू बजे के कार्यकरम रहिस हे मैं इसारा ल समझ गेंव अउ बहुत अकन गुच्छा संग म पीछू साल के लम्बा - लम्बा फर ल टोरेवं अउ एक - एक ठन टोरेवं अउ एक एक ठन गुच्छा बनायेंव। इही मोर देसी गुलदस्ता के संग सबके सुवागत करेंव। सब के मन खुसी म नाचे ले लगगें। मोला बिदा के बेरा म अइसे लगीस के धनबहार घलो खुसी म झूमत हावय।
मोर अउ धनबहार के मन एक होगे रहिस हे। हमन एक दूसर ल देखे बिगन रहे नई सकन। बेटा बर तो ओखर छांव ह ओखर खेल के मैदान होगे रहिस हे। खेलय नहीं तभो ले ओखर छांव म बने चबूतरा म जा के बइठ जाय। रिसाय तभो बइठय अउ खुस होवय तभो बइठय। दस साल म धनबहार के रुप विराट होगे। रददा के ओ पार के बिजली के तार ऊपर माड़गे राहय। ट्रक वाला मन आत - जात ओखर डारा मन ल टोर देवंय। ओखर छांव म कुछ खराब मनखे मन आ के बइठे ले लगगे। मैं ह रददा डाहर के डारा ल कटवा देंव अउ लइका मन ओला घर के आगू के खाली प्लाट म होली म जलाया बर लेगे। मोला धनबहार के दुख नई देखे गीस, जब कोनो दूसर ओखर डारा ल छुवय त अइसे लगय के वो ह मोर डाहर ल देख के कहत हावय मोला बचा ले। मैं ह ओला दूसर के मार ले बचाय बर कटवाये रहेंव।
होली के दिन मैं ह ओला जलत देखेंव त मोर अंतस ह रोय ले लगगे। मैं ह घर के भितरी आगेंव अउ चुपचाप सुत गेंव। बिहिनिया सुत उठ के ओखर राख ल देखेव अउ धनबहार रुख डाहर देखेंव। दूनों झन कुछु काहत मुस्कात रहिन हे। राख ह काहत हे इही ह तो जीवन आय, देख मोर बीज ह अभी बांचे हावय, मैं राख हो गेंव त का होगे, ये मोर बीज ल मैं जीवन देहूं ओला बाढ़े म मदद करहूं मैं ह जले नइ अंव मोर रुप बदलगे हावय। मैं ह रुख डाहर ल देखेंव मोला लगीस वो ह काहत हावय - तैं ह अतेक दुखी काबर होवत हस। देंह के जेन अंग ह कस्ट देथे ओला कटना ही हे। प्रकृति के नियम आय तैं सोच मोर डारा मन बिजली के नुकसान करत रहिस हे गाड़ी मोटर ल निकले म परेसानी होवत रहिस हे, त ओला रददा ले हटा दे गीस। मैं तो अभी खड़े हावंव, मैं तोर संग हवं।
ये बात ल मैं ह पचा लेंव। धनबहार मोर साथी गलत थोरे कहिही। सच म मैं काबर दुखी हवं। सब कुछ तो वइसने हावय। ओखर चबूतरा ह असमाजिक मनखे मन के बिसराम इसथल बने ले धर लीस गाली गलौज अउ जुआ चलत राहय। बाढ़त बेटा के संस्कार के चिंता होय ले धर लीस एक दिन मैं ह गुस्सा म सौ रुपिया दे के पेड़ ल कटवा देंव। अब दुख नई होईस ओखर बीज ल सकेल के रखे हावंव न। सांझ तक रददा खाली होगे। पारा भर म ये बात बगरगे। सब देखे बर आवंय। हमर साथ अउ परेम पारा म एक चर्चा के बिसय रहिस हे। वो रुख के कटना सब बर अचरज होगे। सांझ कन आफिस ले आय के बाद मोर पति ह मोला कहिस - तैं असना कर सकथस मैं सोचे नई रहेंव। मैं कुछु नई कहेंव। बेटा बीमार परगे, साथी जेन छुटगे। मन दुखी तो रहिस हे फेर बीजा ल देख के संतुस्ट हो जावं। एक दिन अइसे लगीस के धनबहार के ठूंठ म कुछु हरियाली आवत हावय। देखेंव त बहुत अकन पीका रहिस हे। ओला बाढ़न नई देंव। अपन हाथ ले तोड़ देंव। बार - बार लगय ये धनबहार बढ़ना चाहत हावय। ओखर निकले एक दू पाना ह घलो मोर डाहर निरिहता ले देखत, फेर मैं ह ओला टोर देंव। नहीं अब मोला तोर दुख नईं देखना हे। तैं रहिबे नहीं त तोला मारही कोन ? तोर छांव के सेती बेटा म गलत संस्कार पड़ सकत हे। मोर दिल के बात धनबहार सुन डारिस। अब ओखर पीका निकलबे नई करीस। बेटा के मन के छटपटाहट ह दिखय। फेर चार पांच महिना म ओखरो मन शांत होगे। अवइया बसंत के पहिली पति साथ छुटगे।
दू महिना के बाद एक थैली म रखे बीज मोर हाथ म आ गे। सबो घटना आँखी के आगू म आ गे। मोर अकेलापन के साथी धनबहार अपन निसानी छोड़ गेय हावय येखर ले मैं एक नवा रुख तैयार करहूं अइसे लगीस के धनबहार ह अकेल्ला होगे रहिस हे एखरे सेती मोर पति ल वो ह अपन करा बला लीस। ओखरो बीज आज मोर अंगना म खेलत हावय आज एक नवा पीढ़ी के संग होही अउ एक बेर फेर मोर अंना म धनबहार। वो धनबहार के ठूंठ ले फेर एक बेर मया जाग गे। ये मया घलो कांक्रीटीकरण के भेंट चढ़गे। नवा रददा बनीस त ओखर ठूंठ ह सीमेंट के नीचे म दबगे। आज वो ह धरती म चपकाय के बाद के बाद भी हमर बर सोचथे। मोर बेटा ल आसिस देथे अइसे मोला लागथे।
हर साल बसंत म ओखर अब्बड़ सुरता आथे। अंगूर के गुच्छा कस लटके पीऊंरा फूल ह आजो मोर आँखी म समाय हावय फूल म मंडरावत भौरा, कोयली के कूक चमगेदरी के फड़फड़ाहट अब चमगेदरी सुनावय नहीं अइसे लगथे के फूल के गुच्छा मन झूम झूम के नाचत हंवय अउ गुनगुनावत हावय बेटा ह आज भी पूछथे - ये पेड़ ल तैं काबर कटवा देस ओखर फूल ह गर्मी म कतेक सुघ्घर लागय। मोर करा ओला देय बर उत्तर नईये। मैं ह कहेंव बेटा अब ये धनबहार ल तोर घर के अंगना म लगाबो। पीऊंरा - पीऊंरा सुघ्घर फूल के गुनगुनाहट ल अब तोर लइका मन सुनहीं। वो धनबहार सदा दिन तोर अंगना म झूमही। कोयली के कूक होही, भौरा गुनगुनाही, जुगनू के डेरा होही, बया के घोसला होही। हर दिन नवा जीवन होही।
- पता - प्लाट नं. 69, सुमन, सेक्टर - 1, गीतांजली नगर, रायपुर [ छत्तीसगढ़ ]


text:
केहे के बात सिरतोन पतियाबे का अतक बड़ समाज हे तेमा रिकिम – रिकिम के मनखे हावंय अउ उहू मा अपन नाव के गौंटियाई करना सबो झन ला बने लागथे. बने लागे बर मन ला संतोसी राखना जरूरी हे. कहईया का कहना चाहत हे तेला बने धियान के सुनना जरूरी हे. धियान राखत रहिबे तभे तो काली जुवर तोर सियानी चलही. सियानी करइया के मीठ बोली सबो कोती सराहना पाथे अउ सिरतोन मा पतियाए के मन लागथे.
ओ दिन के बात ए अइसे कहना अउ समाज मा अपन जगा बनाना आज के जमाना मा जरूरी होगे हे. समाजिक बेवस्था के ताना बाना बुनइया मनखेच मन होथें. मनखेच के चारों मुड़ा रंग रंग के संसार देखे सुने बर मिलथे. उपस्थिति कराके के कलेचुप हो जाना बने नइ लागय. तोर अंतस मा का चलत हे तेला तीहिच जानबे फेर ओला जनवाय के कोसिस हमन ला नइ करना हे. भल ला भल कहईया ला अंगरी मा गिने जा सकत हे बस अतके बिचार सबो जगा दिखना चाही के हमर अपन संगे संग सबो के सन्मान बने राहय.
सुनइया मन मा एक झन हुंकारू देवइया होना जरूरी हे. हहो कहत रहिबे त सरलग सबो बात हा एक दूसर ले संघर के रेंगत हे तइसे लागही. अचम्भा के बात हे के कहइया अउ सुनइया आपस मा अइसे घुल मिल जाथें के सबो बात हा फरी फरा जाने बूझे असन लागथे. बिचार सबो झन मेरन अपनेच सेती होही अइसे नइ लागय काबर के बिचारे मा कतकोन बात अपन आप मा घटाए बढ़ाए बर धर लेथे तेकरे से अइसे गोठ बात होतेच राहय तेमा संदेस बगरय.
(मीर अली मीर छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi, Chhattisgarhi Articles


text:
दुर्योधन ल आज तक समझ नई आइस कि वोहा उत्तर दे मा का गलती करथे। प्रश्र पूछथे वोहा उत्तर देथे। जइसन सवाल वइसन जवाब।
परीक्षा मा प्रश्र रिहिस - तैंहा आघु डाहर का देखत हस? प्रश्र के उत्तर मा दुर्योधन ला जउन दिखत रिहिसे, वोहा सही - सही बता दीस - गुरुजी, मोला तो सरबस पेड़ हा दिखत हे। पेड़ के डारा - पाना, फर - फुल, सब्बो दिखत हे। उत्तर ला सुन के द्रोणाचार्य हा दुर्योधन ला फेल कर दिस। वोकर बाद गुरु द्रोणाचार्य हा इही सवाल अर्जुन ले पूछिस। अर्जुन हा उत्तर दिस - मोला तो चिरई के आँखी के सिवाय कुछु नी दिखत हे गुरुजी। ताहन अर्जुन हा प्रथम श्रेणी मा पास होगे। दुर्योधन गुनथे, गुरुजी हा जइसन उत्तर चाहथे वोइसने लिखबे तभे पास हो सकथस। कहूं दुर्योधन हा घलो उत्तर दे रहितिस कि मोला चिरई के आँखी के सिवाय कुछु नी दिखत हे कहिके त वहू हा प्रथम श्रेणी मा पास हो जय रहितिस। दुर्योधन ला का पता कि गुरु द्रोणाचार्य हा इही उत्तर चाहत रिहिसे। जइसन देखिस वोहा डिक्टो, वइसने के वइसनेबता दिस अउ फेल होगे।
महाभारत काल ले सही विकल्प चुन के लिखे के सवाल पूछे जात हे। आजकल तो सही विकल्प चुन के लिखे के प्रश्र ही पूछे जात हे। एला ऑब्जेक्टिव प्रश्र केहे जाथे। ऑब्जेक्टिव प्रश्र मा अइसनों प्रश्र घलो पूछे जा सकथे कि ए सब मा तोर ददा के नाव कोन आय...। 1.रामलाल 2. श्यामलाल 3. मोहनलाल 4. रतनलाल। सही विकल्प चुन के उत्तर पुस्तिका के प्रथम पेज मा लिखव। अपन ददा के नाव के विकल्प चुने मा छात्र कन्फ्यूज हो जही। बाजू वाले छात्र ले पूछही कि संगवारी एमा मोर ददा कोन ए?
दुर्योधन बहुत परेशान हे। घेरी - बेरी फेल होथे। परीक्षा मा कतको बच्छर ले एक सवाल पूछे जात हे कि भारत के गरीबी के कारन लिखव। दुर्योधन लिखिस - साहब, नेता अउ बेपारी लुटत हे घेरी - बेरी। ताहन वोला फेल कर दे गीस। दुर्योधन हा रिटोटलिंग बर आवेदन करिस, रीवेल्युएशन के माँग करिस। परीक्षक हा किहिस - बेटा दुर्योधन, तैंहा लिखे सच हस फेर जवाब हा सही नइहे। उत्तर उही सही हे जउन कुँजी मा लिखाय हे। कुँजी मा लिखाय उत्तर ला लिखबे त पास हो जबे। अपन मन के उत्तर झन लिख। जउन दिखत हे वोला झन लिख। परीक्षक हा जउन चाहथे वोला लिख। किताब मा लिखाय उत्तर ला ही गुरुजी मन पसंद करथे...।
दुर्योधन हा सोचिस कि ए साल वोला निबंध मा जादा नम्बर मिलही। सवाल रिहिस - भारत के राष्ट्रीय खेल। वोहा लिखिस - हमर देस मा कतनो किसम के खेल खेले जाथे फेर हॉकी राष्ट्रीय खेल आवै। हम्मन हॉकी के दुर्दशा कर डरे हन तिही पाय के हॉकी राष्ट्रीय आय। जेला हम्मन राष्ट्रीय बनाथन वोला सिरिफ किताब के पन्ना मन म रंगे के लइक रख देथन। वोला गौरव गान खातिर रखे जाथे जइसे राष्ट्रीय चरित्र, राष्ट्रीय एकता, राष्ट्रीय शिक्षा वोइसने राष्ट्रीय खेल हॉकी। जेला सुधारे के कोसिस करे के गोठ करे जाय वोला राष्ट्रीय दर्जा दे जाथे। अतना लिखे के बाद दुर्योधन ला पचास में से पाँच अंक मिलिस। निबंध मा वोहा फेल होगे। ऐ बेवस्था ह सिरतोन के फीता काटे ले डर्राथे। फीस देवत जावव। वोला जउन चाहथे, वइसने लिखव। नी लिखबे ते एक चांस अऊ दे जाही, पूरक परीक्षा मा कोसिस करके देखव।
अइसे प्रश्र होथे कि सही विकल्प चुनो। दुर्योधन हा लिखिस - आज विकल्प कहां हे? मास्टरी ले पटवारी के नउकरी बर कोसिस करइया बेरोजगार मन गली - गली घूमत हे। इहाँ तक ले एम.एम.एस.एस.सी., एम. काम. डिग्रीधारी मन घूमत हे। विकल्प कहाँ हे? जउन वोमा खुसर जव। पी. एच. डी. क्लर्की करत हे? बस एके विकल्प हे - पढ़ो, लिखो अउ बेरोजगार बनो। दुर्योधन हा अइसन उत्तर लिखिस अउ फेल हो गे।
दुर्योधन हा सोच डरे हे परीक्षक हा जइसन उत्तर चाहथे वइसने लिखबे तभे पास हो सकथस। हिन्दी के प्रश्र पत्र म एक ठन प्रश्न पूछे गीस कि भक्ति काल के श्रेष्ठ कवि आपके नजर मा कोन आय? सवाल के जवाब मा दुर्योधन लिखिस - कबीरा। वोला सौ मा सिरिफ तीसे अंक मिलिस। फेर कोनो दुसर छात्र हा लिख दीस - सूर - सूर तुलसी शशि अगन केशव दास, अब के कवि खद्योत (जोगनी) सम जहँ - तहँ करत प्रकाश।
वोला सौ मा नब्बे अंक मिलगे। गुरु हा किहिस कि एहा सब्बो कवि मन ला पसंद करे हे। एहा सब झन ला खुश कर डरे हे। दुर्योधन ला मालूम होना चाही कि हर परीक्षा मा पास होए बर एके गुरु मंत्र हे कि परीक्षक ला खुश करव। बोर्ड परीक्षा होय, विश्वविद्यालय के परीक्षा होय चाहे जीवन के परीक्षा। साहब जइसन चाहथे वोकरे मुताबिक फाइल तइयार करबे तभे तरक्की होथे। नेता जइसन चाहथे, वोकरे मुताबिक भीड़ सकेलबे तभे चुनाव मा टिकट मिलथे। बस गुरुजी के मरजी के मुताबिक उत्तर लिख। कहूं वोकर मरजी के मुताबिक उत्तर नी देबे ते गुरु हा आदेस दे दिही- स्टेंडअप आन द बेंच। ताहन तेंहा जीनगी भर स्टेंडअप आन द बैंच रहिबे। कतनो झन खादी पहिन के राष्ट्रीय झंडा के गीत गावत जीवन पहावत हे अउ कुछ मन संसद मा पहुंच के राष्ट्रभक्ति बर उपदेश देवत हे। अइसन मन अपन अनुसार उत्तर नी देबे। हाईकमानके पसंद के वोला उत्तर लिखथे।
घोड़ा काकरो, लगाम कोनो अउ के हाथ मा, घोड़ा ला आगु बढ़े बर एड़ मरइया कोनो तीसर एकर बाद घलो घुड़सवार ले बढ़िया घुड़सवारी के उम्मीद करे जात हे। दुर्योधन फेल हो जथे। जउन दिखत हे वोला झन गोठिया। जउन गुनत हस वोला झन लिख। वोकर निहारे अउ गुने ला लिख, तभे ए गुड ब्याय, अदरवाइज फेल ....
(पश्चिम ) रिसाली,
भिलाई (छत्तीसगढ़ )


text:
Parliamentary Secretary distributed cycles in Tamora High School
रायपुर। सिक्छाकर्मी ल फेर एक बार सरकार ह बड़ा झटका देवत हुए उंखर समस्या मन के निराकरण बर बनाए गे हाई कमेटी के कार्यकाल फेर एक दफा एक माह बढा दिस हे। अइसने दूसरय्या दफा होइस हे। एखर पहिलि घलो एक माह बर कार्यकाल बढ़ाए गे रिहिस हे, जे 5 अप्रैल के खत्म होगे रिहिस […]
जयजोहार। जनभासा ले राजभासा बने महतारी भासा छत्तीसगढ़ी से ही छत्तीसगढ़ के सबो महतारीभासा जइसे हलबी, गोंडी, भतरी, कुडुख अउ सरगुजही भासा म पराथमिक सिक्छा सुरु करवाय खातिर शनिवार 7 अप्रैल के राजधानी रायपुर म सत्याग्रह रइली अउ सभा रखे गे हावे। छत्तीसगढ़ी राजभासा मंच के संयोजक नंदकुशोर शुक्ला अउ छत्तीसगढ़िया महिला क्रांति सेना के प्रदेशाध्यक्ष लता […]
रायपुर। भाजपा के रास्ट्रीय अध्यक्ष बुधवार के अमित शाह ओडिशा जात बेरा लगभग डेढ़ घंटा रायपुर एयरपोर्ट म रुकिस। अमित शाह ले भेंट करे बर मुख्यमंत्री रमन सिंह, धरमलाल कौशिक, सरोज पांडे समेत जम्मों बड़े नेता पहुंचिन। शाह ह नेता मन ले औपचारिक भेंट करिस। ये दउरान प्रदेस अऊ रास्ट्रीय मुद्दा उपर चर्चा घलो होइस। […]
रायपुर। छत्तीसगढ़ के सबो पंचायत मन म सोशल ऑडिट के कार्य शुरू होही। राज्य सरकार ह एला लेके पूरा तैयारी शुरू कर दे हे। प्रदेश के 10971 ग्राम पंचायत मन म ये ऑडिट होही। सबो पंचायत मन म होवइया सोशल ऑडिट बर 19 करोड़ 55 लाख 41 हजार रुपिया के प्रस्ताव राज्य सरकार ह बनाके […]
राजनांदगांव । जिला प्रशासन ह डिलीवरी के पश्चात नवजात शिशु बर बेबी किट अउ मदर किट के देवत हे। बेबी किट म नोनी- बाबू बर साबुन, तेल, पाउडर, तौलिया अउ ड्रेस शामिल हवय, उहे मदर किट म माँ बर प्रोटीन पॉवडर अउ लड्डू होथे। मुख्यमंत्री डॉ. रमन सिंह के जिला म शुरु होये ये अनोखा […]
दुर्ग। दुर्ग के पद्मनाभपुर थाना म कबूतर चोरी के रिपोर्ट दरज होइस हे। ये चोरी रथिन्द्रनाथ मायती के छत ले होइस हे। जिहां कबूतर मन बर छोटे-छोटे घर तैयार करे गेहे। तकरीबन 125 ले जादा कबूतर के चोरी के शिकायत थाना म दरज कराए गेहे। मिले जानकारी के मुताबिक कबूतर के मालिक की शिकायत म […]
रायपुर। दसवीं-बारहवी परीक्षा के प्रश्नपत्र मन के मूल्यांकन काम आज ले शुरू होगे। उहे पहिली दिन शिक्षाकर्मी मन संविलियन के मांग ल लेके बहिष्कार करिस, एती मूल्यांकन दर ल बढ़ाए बर छत्तीसगढ़ व्याख्याता संघ घलोक बहिष्कार कर दिस। मूल्यांकन काम बर 10,000 व्याख्याता अउ 20,000 शिक्षा कर्मी मन के ड्यूटी लगाए गेहे हे। मूल्यांकन ल […]
रायपुर । छत्तीसगढ़ के दू सरकारी मेडिकल कॉलेज के 36 संविदा डॉक्टर ह नौकरी छोड़े के अल्टीमेटम दे दिसहे। उमन ह डीन ले एनओसी के मांग करे हे। मिले जानकारी के मुताबिक ये सब्बों डॉक्टर्स मध्यप्रदेश के सरकारी मेडिकल कॉलेज मन म नौकरी बर आवेदन करे हे। एखथर पीछू मध्यप्रदेश म नियमित नियुक्तियां होए के […]
रायपुर । भारतीय जनता पार्टी के राष्ट्रीय अध्यक्ष अमित शाह 4 अप्रैल के कुछु घंटा बर राजधानी रायपुर आही। असल म अमित शाह ओडिशा म आयोजित कार्यक्रम म शामिल होए बर रायपुर होवत पहुंचही। ये दउरान वो ह दिल्ली ले आए के बाद रायपुर एयरपोर्ट म करीब डेढ़ घंटे तक रूक ही। भाजपा के राष्ट्रीय […]


text:
मंदहा के सुन गोठ
पागल कहूं जानगे मेहा पगला हों,
जान ले समझदारी के हाबे करीब।
वैसे तो डिंगहा दरुवाहा नइ समझे,
कभू अपन आप ला वोहा गरीब ।
अपने टुटहा चप्पल में घिलरत रही,
फेर रुतबा बताथे सामने गाड़ा गाड़ा ।
पव्वा चढ़ीस ताहने फोकटके खरीदी,
मालगुजार के लेवागे हे जम्मो बांड़ा मंदहा के सुन गोठ
खुद के जांगर चलाए के शक्ति नइ हे,
ओखर सामने सब नेता होजाथे फेल।
बातें बात में भेजवा डारत रहिथे वो,
यहां तक के थानादार ला घलो जेल।
दूसर ला कहिथे कनिहा भोचकत हे,
इज्जत खातिर संभाल तोर पतलून।
गोंदली के टुकड़ा मोर जेब में हावय,
संग में चाबे ला देते का मोर बर नून। मंदहा के सुन गोठ
मंदहा ज्यादा मंद पी के मरी जाथय,
फेर परिवार के होथे हालत करलाई।
सड़क किनारे घोंडत ले पियव झन ,
हाथ जोड़ के गजपति कहे मोर भाई। मंदहा के सुन गोठ


text:
- भोलाराम सिन्हा
चैतु ह बड़ सुघ्घर ददरिया गीत गाए -
बटकी मा बासी अउ चटनी म नून,
मेहा गावथौं ददरिया, तैं कान देके सुन
रे चना के दार ....
आमा के पेड़ म चढ़े ले घिरिया
नींद बैरी नइ आवै तुंहर किरिया ।।
गाँव के लइका, सियान जम्मों झन चैतु के ददरिया ल कान देके सुने. ददरिया गीत के संगे संग अपन ददा के सिखोय फंूका - झारा ल घलो जाने. गाँव म कोनो ल बिच्छी मार देय तब चैतु ल बलाय . चैतु ह बिच्छी के जहर ल फूंक - झार के उतारे म बड़ हुसियार रिहिस. गांव के कतको झन जीव ल बचावत ओकर जिनगी ह बितत रिहिस. एक दिन चैतु ह अपन सियान बिसाहू ल कथे - कस मितान, तैं ह बिहाव कब करबे ? तोला ये बछर बिहाव करना जरूरी हे ।
मितान के बात ल सुनके बिसाहू कथे - ले मितान ते कथस त ये बछर मैं हा बिहाव जरूर करहूं.
चैतु कथे - मितान त कालिच लड़की देखे बर जाबो. बिसाहू एक झन सुघ्घर लड़की ल मन कर डरिस. चैतु ह अपन मितान बिसाहू ल कथे - कइसे, बहू सुघ्घर हे के नहीं. तब बिसाहू लजा के कथे - बने हे मितान, बने हे....।
एक दिन बिसाहू ह चुपचाप अपन बियारा म बइठे सोंचत रहै, येति चैतु ह अपन मितान ल खोजत बियारा म आथे. ते कइसे चुपेचाप बइठे हस मितान, चैतु ह पूछथे. तब बिसाहू कथे मैं ह गुनत हौं कि मोर बिहाव के बेर जम्मों देख रेख ल कोन करही. चैतु ह कथे - मैं तो हावौं न मितान, मैं हर देख रेख करिहौं. तैं हर गुनन छोड़ अउ बिहाव के तियारी ल कर.
चैतु सगा मन ल नेवता नेवते बर जाथे, मड़वा गड़ियाथे अउ बाजार जा के साग भाजी लाथे. गांव के जम्मों झन ल मांदी खवाथे. सबो काम ल चैतु ह सगा मन संग मिलके करे लागिस. बाराती जाथे, अउ दुलहिन ल बिहाके लानथे. सबो काम अउ बिहाव के नेंग जोग ह बने - बने निपट जथे. बिहाव होय के बाद एक दिन बिसाहू अपन मितान ल कथे - तोर देख रेख म मोर बिहाव ह बने - बने निपटिस अइसे कहिके गला लग जथे. ओतकी बेर बिसाहू के घरवाली सुकारो ह चाहा बनाके लाथे. दुनो मितान चाहा पिथे. बिसाहू हर सुकारो ल बताथे कि ऐहा मोर मितान आवय . इंहचे कमाथे अउ मोर संग च टनी बासी खाके जिनगी च लावत हे.
दिन बितस गिस. बिसाहू एक दिन धान बेंचे ल शहर गिस अउ अपन घरवाली सुकारो ल चेता दे रिहिस कि मोर मितान ल खाय के बेरा म भात दे देबे. चैतु खेत ले काम करके घर म आथे अउ कथे - बहू, जल्दी मोला भात दे, मितान तो धान बेंचे ल गे हे. आज एके झन खाहूं. सकारो ह रूखा - सुखा रोटी ल दे देथे. चैतु मने मन सोंचे लगिस कि बहू ह मोला कइसे सुक्खा रोटी भर ल दे दिस. फेर बिचारा का करही, बनिहार भइ बनिहार, चुपचाप खा के उठगे. सांझ कुन बिसाहू आथे अउ मितान ल कथे. तोर बहू बने खाय बर दिस न चैतु.....।
- हव मितान, बहू हर बने खाय बर दिस हे. चैतु कथे.
दिन बितत गिस एक बखत सुकारो ह अपन घरवाला ल काहत राहय - तैं ह तो भारी भलमंता बने हस, तोर मितान ल बनि के पइसा अउ भात बासी घलो देवत हस. काकर घर अइसने पइसा अउ खाय बर देत होही. आज ले ओला खाना देय बर बंद करहूं. अबबड़ दिन होगे तोर मितान ल खावत - खावत.
बिसाहू के बात ह ओकर मइलोगन कर नइ च लिस - चुपे र न वो, चुपे र. मितान सुनही ते अलकरहा हो जही...।
- सुनही त सुनन दे. ओला डरावत हन का. ओकर मइलोगिन किहिस.
चैतु दुनों झन के गोठ ल कले चुप सुनत रिहिस, ओ दिन ले अपन मितान घर भाय खाय छोड़ दिस. बिसाहू अबबड़ खाय बर मनाय फेर चैतु ह मितान के बात नइ माने. एक दिन उही गांव के समारू ह आथे अउ कथे - मोर लइका के तबियत खराब हावय ओला अस्पताल म भरती करवाना जरूरी हे.मैं हर तोर कर एक ठन गोठ ले के आय हों. मैं हर खेत ल बेच हूं, मोर खेत तोर खेत म लगे हावे, ते ह ले लेते चैतु. दसे काठा के तो हरे.
मने मन चैतु गुने लगिस. कहिस - मैं हर तोर खेत नइ ले सकों समारू. मोर कर खेत लेय के पुरतिन पइसा नइहे. हा, मैं हर मोर मितान ल बताहूं. ओ हर ले डारही. त दुनों झन जाबो कहिके चैतु हर कथे.
चैतु हर सबो गोठ ल अपन मितान ल बताइस, बिसाहू ह खेत ल ले डारिस. खेत ह लेवागे कहिके सुकारो अबबड़ खुश हो जाथे. लेवाय खेत ल देखे बर तको चल दिस. अउ सोंचे लागिस - खेत ल ढ़ेलवानी दे देतेन का ? काबर के खेत के मेड़ म बने रेंगे के पुरतिन नइ हे. एक दिन सुकारो दुसर बनिहार ल धरके ढ़ेलवानी रचे बर चल दिस. सबो ढ़ेला ल चैतु के मेड़ के खाल्हे डाहर रच वाय अउ अपन डाहर नइ रच वाय . चैतु हर एक दिन खेत ल देखे बर गिस त देखथे - सरी ढ़ेलवानी ल मोरे खेत कोती रच देहे. मने मन किहिन के ढ़ेलवानी के मतलब मेड़ के दुनों कोती बराबर - बराबर ढ़ेला रखे जाथे. फेर हमर बहू ह मोर खेत डाहर रखवाय हावय . मोर खेत ह छोटे होत जाहि अउ ओकर खेत ह बाढ़त जाही. फेर बिचारा ह कलेचुप रहिगे. सुकारो ह दू झन बनिहार ल धरके जाय अउ मेंड़ ल छोलवाय , अउ रेंगत नइ बनत हे कहिके ढ़ेलवानी देवत जाय . अइसने करत ओला तीन बछर होगे. चैतु बिचारा के खेत छोटे होत गिस अउ ओकर मितान के खेत ह बाढ़त गिस. फेर बिचारा चैतु, मितान सन टूट जाबो कहिके कुछु नइ काहै. एक बखत सुकारो ह फेर मेंड़ ल छोलवावत राहय . ओतकी बेर चैतु ह अपन खेत ल देखे बर आवत रिहिस. ओतकी बेर सुकारो ल बिच्छी चटका दिस. सुकारो जोर - जोर से रोय लगिस. सुनके चैतु दउड़त आथे अउ फूंका झारा करके ओकर जहर ल उतारथे. अउ अपन घर म लान के डाक्टर ल घलो देखाथे. सुकारो ह बने हो जथे. सुकारो किहिस - तैं हर मोर जीव ल बचाय अउ मैं दुष्टिन तोरे खेत ल खावत रेहेंव. आज तें नइ रते त मोर जीव ह नइ बाच तिस. दूसर होतिस त झगरा करे बर लग जातिस. आज मोर आँखी उघरगे. काकरो बिगाड़ नइ करना चाही. मोला माफी देहू...।
कहत सुकारो हाथ जोड़ लिस. अउ फेर दुनों मितान के मितानी म कभू अड़चन नइ बने के किरिया खा लीस. दुनों मितान फेर एक होगे. एक घर, एक परिवार असन.....।
- ग्राम - महानदी डाभा,वि. ख. - मगरलोड,पो. - करेली छोटी,जिला - धमतरी (छ.ग.)


text:
आरिफा, 82 बछर के उमर मं सब्बो कुछु देख चुके हवय. ओकर आधार कार्ड ह बताथे के वो ह 1 जनवरी, 1938 मं जन्मे रहिस. आरिफा ला ये नई पता के ये ह सही हवय धन गलत, फेर वो ला अतक जरुर सुरता हवय के 16 बछर के उमर मं वो ह 20 बछर के रिजवान खां के दूसर घरवाली बनके हरियाणा के नूह ज़िला के बिवान गांव आय रहिस. आरिफा (बदले नांव) सुरता करत बताथे, “मोर दाई ह रिजवान के संग मोर बिहाव तऊन बखत कर दे रहिस, जब ओकर दीदी [रिजवान के पहिली घरवाली] अऊ ओकर छे लइका के मऊत बंटवारा बखत मचे भगदड़ मं कुचर जाय ले हो गे रहिस.”
वोला थोर थोर ये घलो सुरता हवय के जब महात्मा गाँधी मेवात के एक ठन गांव मं आय रहिन अऊ मेओ मुसलमान मन ले के रहिन के वो पाकिस्तान झन जांय. हरियाणा के मेओ मुसलमान हरेक बछर 19 दिसम्बर मं नूह के घासेड़ा गांव मं गाँधी जी के आय के सुरता मं मेवात दिवस मनाथें (2006 तक नूह ला मेवात कहे जावत रहिस).
आरिफ़ा के आंखी मं वो समे ह झुल जाथे, जब ओकर दाई हा भूईंय्या मं बिठावत समझाय रहिस के वोला रिजवान ले बिहाव काबर कर लेय चाही. ये बतावत के कइसे बिवान ओकर घर बन गे, जऊन ह ओकर गांव रेठोड़ा ले करीबन 5 कोस दुरिहा बसे हवय, आरिफा कहिथे, “ओकर करा त कुछु नई बांचिस, मोर दाई ह मोला कहे रहिस. मोर दाई ह मोला वोला दे दीस फिर.” दूनो गाँव तऊन जिला के हिस्सा हवंय जऊन ह देस के सबले कम विकसित जिला मन ले एक आय.
देश के राजधानी ले करीबन 27 कोस दूरिहा, फ़िरोज़पुर झिरका ब्लॉक के बिवान गांव, हरियाणा अऊ राजस्थान के सरहद मं अऊ अरावली के पहाड़ी के तरी मं बसे हवय. दिल्ली ले नूह जाय सड़क रक्सहूँ दिग के हरियाणा के गुरुग्राम ले होके गुज़रथे, जऊन ह भारत में तीसर सबले जियादा प्रति व्यक्ति आय वाला वित्तीय अऊ औद्योगिक केंद्र आय, फेर इहींचे देश के सबले पिछड़ा 44वां ज़िला घलो हवय. इहां के हरे-भरे खेत, सुक्खा पहाड़, ख़राब बुनियादी ढांचा, अऊ पानी के कमी आरिफ़ा जइसे कतको लोगन मन के जिनगी के हिस्सा आंय.
मेओ मुस्लिम समाज हरियाणा के ये इलाका अऊ परोसी राज राजस्थान के कुछ हिस्सा मन मं रहिथें. नूह जिला मं मुसलमान मन के अबादी के हिस्सेदारी 79.2 फीसदी हवय ( जनगणना 2011).
1970 के दसक मं, जब आरिफ़ा के घरवाला रिज़वान ह बिवान ले तीर के पइदल रद्दा मं रेत, पत्थर, अऊ सिलिका के खदान मं बूता करे शुरू करिस, तब आरिफ़ा के दुनिया डोंगरी मन के भीतरी सिमट गे रहिस, अऊ ओकर सबले बड़े काम पानी लाय रहिस. बाइस बछर पहिली रिजवान के फऊत होय के बाद अपन आठ लइका के पेट भरे खेत मजूरी करे लगीस, अऊ तब वोला दिन भर के मजूरी सिरिफ 10 ले 20 रुपिया मिलय. वो ह बताथे, “हमर लोगन मन कहिथें के जतके लइका जन्माय सकथो करो, अल्लाह ओकर इंतज़ाम करही.”
ओकर चारों बेटी मन के बिहाव हो गे अऊ दूसर-दूसर गांव मं रहिथें. ओकर चारों बेटा अपन परिवार के संग तिरेच मं रहिथें; वो मन ले तीन किसान आंय, एक झिन निजी कम्पनी मं काम करथे. आरिफा अपन एक खोली के घर मं अकेल्ला रहे ला पसंद करथे. ओकर सबले बड़े बेटा के 12 झिन लइका हवंय. आरिफा बताथे के ओकरे जइसने ओकर बहुरिया मन कऊनो तरीका के गर्भनिरोधक नई अपनाय. वो ह बताथे, “करीबन 12 लइका के बाद ये सिलसिला अपन आप रुक जाथे.” वो ह आगू कहिथे के, “गर्भनिरोधक अपनाय ह हमर धरम मं कसूर माने जाथे.”
रिज़वान के मऊत डोकरा उमर सेती होय रहिस, फेर मेवात जिला मं बनेच अकन माईलोगन मन के घरवाला के परान टीबी सेती गेय रहिस. टीबी ले बिवान मं घलो 957 लोगन मन के परान चले गे हवय. ये मन ले एक झिन बहार के घरवाला दानिस (बदले नांव) घलो रहिस. बिवान के घर मं वो ह 40 ले जियादा बछर ले रहत हवंय. वो ह अपन घरवाला ला साल 2014 ले टीबी सेती वोला बीमार परत देखत रहिस. वो ह सुरता करथे, “ओकर छाती मं दरद रहिस अऊ अक्सर खांसत बखत लहू निकरत रहय.” बहार, जऊन ह अब लगभग 60 बछर के हवंय, अऊ ओकर दू बहिनी मन ओकर बाजू के घर मं रहिथें, तऊन सब्बो के घरवाला मन टीबी के कारन मर गीन. “लोगन मन कहिथें के अइसन येकरे सेती होईस काबर येही हमर होनी रहिस. फेर हमन येकर बर डोंगरी ला दोसी मानथन. ये डोंगरी मन हमन ला बरबाद कर देय हवय.”
(2002 मं, सुप्रीम कोर्ट ह फ़रीदाबाद अऊ परोसी इलाका मन मं अब्बड़ अकन होय तबाही के बाद हरियाणा मं खनन करे ऊपर रोक लगा दीस. सुप्रीम कोर्ट के रोक के आदेश सिरिफ पर्यावरण के नुकसान सेती हवय. ये मं टीबी के कऊनो उल्लेख नई ये. सिरिफ वास्तविक मामला के विवरन अऊ कुछेक रिपोर्ट दूनो जिनिस ला जोरथें.)
इहां ले दू कोस दुरिहा, नूह के जिला मुख्यालय के प्राथमिक स्वास्थ्य केंद्र (पीएचसी) जऊन ह बिवान ले सबले नजीक हवय, ऊहाँ के कर्मचारी पवन कुमार हमन ला 2019 मं टीबी सेती 45 बछर के वाइज के मऊत के रिकार्ड देखाथें. रिकार्ड के मुताबिक, बिवान मं सात दीगर मरद मन घलो टीबी के मरीज हवंय. कुमार बताथें, “अऊ घलो मामला हो सकत हवंय, काबर बनेच अकन लोगन मन पीएचसी मं नई आंय.”
वाइज़ के बिहाव 40 बछर के फ़ाइज़ा ले होय रहिस (दूनो के नांव बदल देय गेय हवंय). वो हमन ला राजस्थान के भरतपुर ज़िला के अपन गांव के बारे मं बताथें, “नौगांवा मं कऊनो काम-बूता नई मिलत रहिस. मोर घरवाला ला जब ये खदान के काम के बारे मं पता चलिस त वो ह बिवान चले गे. मंय बछर भर बाद ओकर करा गेंय, अऊ हमन दूनो इहाँ अपन बर घर बनायेन.” फ़ाइज़ा ह 12 लइका मन ला जनम दीस. चार झिन बखत ले पहिली जन्मे सेती मर गीन. वो ह बताथें, "एक बने करके बइठे घलो सीखे नई पावत रहय के दूसर लइका हो जावत रहिस.”
वो अऊ आरिफ़ा अब 1,800 रुपिया महिना के विधवा पेंसन ऊपर गुजारा करत हवंय. वो मन ला सायदे कभू बूता मिल पाथे. 66 बछर के विधवा हादिया (बदले नांव) बताथें, “गर हमन काम मांगथन, त कहे जाथे के हमन बहुते कमजोर हवन. वो मन कहहिं के ये 40 किलो के आय, कइसे उठाबे येला?” वो ह वो ताना के नकल करत बताथे जऊन ला अक्सर सुने ला मिलथें. येकरे सेती, पेंसन के हरेक रुपिया बचा के चलथे. इलाज के सेती नूह के पीएचसी तक जाय मं ऑटो के भाड़ा 10 रूपिया देय ला परथे, फेर ये लोगन मन रेंगत आथे-जाथें अऊ 10 रूपिया बचाय के कोसिस करथें. हदिया बताथे, “हमन तऊन सब्बो डोकरी मन ला जोरथन जऊन मन डाक्टर करा जाय ला चाहत रहिथें. येकर बाद हमन सब्बो उहाँ जाथन. हमन रद्दा मं कतको बेर बइठथन जेकर ले सुस्ताय के बाद आगू के रद्दा रेंगे सकन. जम्मो दिन ये मं गुजर जाथे.”
बचपना मं, हादिया कभू इस्कूल नई गीस. वो ह बताथे के हरियाणा के सोनीपत ज़िला के खेत ह वोला सब्बो कुछु सिखा दीस. जिहां ओकर दाई मजूरी करत रहिस. ओकर बिहाव 15 बछर के उमर मं फ़ाहिद ले होय रहिस. फ़ाहिद ह जब अरावली के डोंगरी के खदान मं काम करे शुरू करिस, त हादिया के सास ह वोला खेत मं निराई-गुरई सेती एक खुरपी धरा दीस.
फ़ाहिद ह जब 2005 मं टीबी के कारन मर गे, त हादिया के जिनगी खेत मं मजूरी, उधार मं पइसा लेय, अऊ वोला चुकता करे मं बीते लगिस. वो हा आगू कहिथे, “मंय दिन मं खेत मं बूता करंव अऊ रात मं लइका मन के देखभाल करंव. फकिरनी जइसने हालत हो गेय रहिस."
अपन जमाना मं गरभ ले जुरे मुद्दा ऊपर कलेचुप अऊ गरभ रोके के बारे मं जागरूकता के कमी के जिकर करत, चार बेटा अऊ चार बेटी के महतारी, हदिया कहिथे, “मंय बिहाव के पहिली बछर मं नोनी ला जनम देंय. बाकि के जनम हर दूसर धन तीसर बछर मं होईस. पहिले के जमाना शुद्ध रहिस.”
नूह के सामुदायिक स्वास्थ्य केंद्र (सीएचसी) के वरिष्ठ चिकित्सा अधिकारी, गोविंद शरण घलो तऊन बखत ला सुरता करथें. तीस बछर पहिली, जब वो ह सीएचसी मं काम करे ला सुरु करे रहिस, त लोगन मन परिवार नियोजन ले जुरे कऊनो जिनिस ऊपर गोठियाय ले हिचकिचावेंय. अब अइसने नई ये. शरण कहिथें, “पहिली, गर हमन परिवार नियोजन ऊपर बात करन, त लोगन मन बगिया जावेंय. मेटो समाज मं अब कॉपर-टी अपनाय के फइसला जियादा करके जोड़ा मन लेथें. फेर, वो मं घलो येला अपन घर के सियान मन ले लुका के राखथें, अक्सर माइलोगन मन हमर ले चिरोरी करथें के हमन ओ मन के सास ला झन बतावन.”
राष्ट्रीय परिवार स्वास्थ्य सर्वेक्षण-4 (2015-16) के मुताबिक, ये बखत नूह जिला (देहात) के 15-49 बछर उमर के बिहाये माइलोगन मन ले सिरिफ 13.5 फीसदी माईलोगन कऊनो किसिम के परिवार नियोजन के तरीका ला अपनाय हवंय. हरियाणा राज के 2.1 के बनिस्बद नूह जिला मं कुल जनम दर (टीएफआर ) 4.9 हवय, जऊन ह बनेच जियादा हवय. नूह जिला के देहात इलाका मं, 15- 49 बछर उमर के सिरिफ 33.6 फीसदी माइलोगन मन साक्षर हवंय, 20-24 बछर के उमर के करीबन 40 फीसदी माईलोगन मन के बिहाव 18 बछर ले पहिली कर देय जाथे, अऊ सिरिफ 36.7 फीसदी के जचकी अस्पताल मं होय हवय.
नूह जिला के देहात इलाका मं करीबन 1.2 फीसदी माइलोगन मन कॉपर-टी जइसने साधन ला अपनाथें. येकर कारन ये आय के कॉपर-टी ला देह के बहिर के जिनिस जइसने देखे जाथे. नूह पीएचसी के सहायक नर्स सेविका (एएनएम) सुनीता देवी कहिथें, “ककरो देह मं अइसने कऊनो जिनिस डारे ह वोमन के धरम के खिलाफ आय, अक्सर वो मन कहिथें.”
फिर घलो, जइसे के एनएफ़एचएस-4 ले पता चलथे, परिवार नियोजन के ज़रूरत के मंसा पूरा नई होवत हवय; कहे के मतलब, माईलोगन मन गर्भनिरोधक अपनावत नई यें, फेर जऊन माईलोगन आगू जनम ला कुछु बखत बर रोके (दू लइका के मंझा मं अंतर) धन लइका नई जन्माय ला चाहथें – ओकर मन के संख्या बनेच हवय, 29.4 फीसदी (देहात इलाका मं).
हरियाणा के परिवार कल्याण चिकित्सा अधिकारी डा. रूचि (वो ह अपन पहिली नांव कहे जाय ला पसंद करथे) कहिथें, “फेर नूह मं सबले जियादा मुस्लिम अबादी हवय, “समाजिक-आर्थिक के कारन परिवार नियोजन के तरीका ऊपर लोगन मन के झुकाव हमेसा कम रहे हवय. इही कारन आय के ये इलाका मं येकर जरूरत पहिली ले जियादा हवय. संस्कृति घलो अपन भुमका निभाथे. वो हमन ले कहिथें, बच्चे तो अल्लाह की देन हैं . घरवाली गोली तभे खाथे, जब ओकर घरवाला मदद करथे अऊ ओकर बर बहिर ले बिसो के लाथे. कॉपर-टी संग कतको भरम जुरे हवय. फेर, सूजी वाले गर्भनिरोधक, अन्तरा ला सुरु करे के बाद ले हालत मं सुधर होवत हवय. ये खास तरीका ला लेके मरद मन आर नई काटेंय. कऊनो माईलोगन अस्पताल जाके येकर खुराक ले सकथे.”
सूजीवाला गर्भनिरोधक 'अंतरा' के एक ख़ुराक तीन महिना तक ले गरभ नई होय देय अऊ ये ला हरियाणा मं भारी पसंद करे गे हवय, जऊन ह साल 2017 मं सूजी वाले गर्भनिरोधक ला अपनाय वाला पहिला राज रहिस, जइसने के एक समाचार रिपोर्ट मं कहे गे हवय, तबले 16,000 ले जियादा माईलोगन मन ये ला अपनाय हवंय, जऊन ह विभाग डहर ले 2018-19 मं तय करे गेय 18,000 के लक्ष्य के 92.3 फीसदी हवय.
सूजी वाला गर्भनिरोधक जिहां धरम के रोक के चिंता ला दूर करे मं मदद करथे, उहिंचे कुछु अइसने दीगर कारन घलो हवंय जऊन ह परिवार नियोजन के सेवा पहुंचाय मं बाधा बनथें, खास करके अल्पसंख्यक समाज मं. अध्धयन ले ये आरो मिलथे के स्वास्थ्य सेवा देवेइय्या मन के रवेइय्या अऊ अस्पताल मं भारी बखत तक ले अगोरे ह घलो माईलोगन ला गर्भनिरोधक के सुझाव डहर धियान देय ले रोकथे.
सीईएचएटी ( सेंटर फ़ॉर इंक्वायरी इन हेल्थ एंड अलाइड थीम्स , मुंबई मं बसे) डहर ले साल 2013 मं ये पता लगाय सेती एक अध्ययन कराय गीस के स्वास्थ्य केंद्र मन मं अलग-अलग समाज के माइलोगन के बारे मं बने धारणा ऊपर धरम के भेदभाव के असल का आय; त पता चलिस के बरग के अधार ले सब्बो माईलोगन के संग भेदभाव करे जावत रहिस; फेर मुसलमान माईलोगन मन जियादा करके परिवार नियोजन अपनाय, समाज के बारे मं खराब राय, अऊ जचकी खोली मं नीचा दिखाय वाले बेवहार के रूप मं येकर अनुभव करिन.
सीईएचएटी के समन्वयक, संगीता रेगे कहिथें, “संसो के बात ये आय के सरकार भले गरभनिरोधक सेती अपन पसंद के मुताबिक अलगे-अलगे तरीका देय के दावा करत होय; अक्सर ये देखे गे हवय के ये सेवा देवेईय्या ह सब्बो माइलोगन सेती ये किसिम के फइसला लेथें; मुस्लिम समाज के माईलोगन मन ला जऊन अड़चन होथे वोला समझे अऊ वो मन के संग गरभनिरोधक के सही चुनाव के चरचा करे के जरूरत हवय.”
नूह मं परिवार नियोजन के भारी ज़रूरत होय के बाद घलो. एनएफ़एचएस-4 (2015-16) ह बताथे के देहात इलाका मं गर्भनिरोधक अपनाय माईलोगन मन ले सिरिफ 7.3 फीसदी ह कभू परिवार नियोजन ऊपर गोठ-बात करे कऊनो स्वास्थ्यकर्मी ले संपर्क करे रहिन.
28 बछर के सुमन, मान्यता प्राप्त सामाजिक स्वास्थ्य कार्यकर्ता (आशा), जऊन ह बीते 10 बछर ले बिवान मं काम करे हवय, के कहना आय के वो ह अक्सर माईलोगन मन के ऊपर छोर देथे के वो ह परिवार नियोजन सेती अपन मन बनाय अऊ जब कऊनो फइसला ले लेंय त वो ला बता दें. सुमन के कहना आय के इलाका मं बुनियादी ढांचा के खराब हाल ह स्वास्थ्य सुविधा हासिल करे मं बहुत बड़े रोक आय. ये ह सब्बो माईलोगन मन ऊपर बहुते खराब ढंग ले असर करथे, फेर डोकरी सियान माईलोगन ला सबले जियादा.
सुमन कहिथे, “नूह के पीएचसी तक जाय सेती हमन ला ऑटो मं बइठे घंटा-घंटा अगोरे ला परथे. सिरिफ परिवार नियोजन के बात नई ये, सेहत के कऊनो दिक्कत परे ले स्वास्थ्य केंद्र तक ले जाय बर कऊनो ला तियार करे मं मुस्किल होथे. रेंगत जाय मं वो मन थक जाथें. मंय सही मं अपन आप ला बेबस पाथों.
बहार कहिथें, दसों बछर ले अइसनेच चलत हवय; बीते 40 बछर ले जियादा बखत ले वो ह ये गाँव मं रहत हवंय अऊ इहाँ कुछु नई बदले हवय. बखत ले पहिली जन्मे ओकर सात लइका मर गे रहिन. ओकर बाद जऊन छे लइका जनम लीन वो सब्बो मन जिंयत हवंय. वो ह बताथे, “वो बखत इहां कऊनो अस्पताल नई रहिस अऊ आज घलो हमर गाँव मं कऊनो स्वास्थ्य केंद्र नई ये.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
- तुम्मन कोठा म एला का देखावत हव। देवबती पूछीस।
- बनकैना ल देखावत रहेंव। समारु बताइस।
- काबर ... ?
- बतायेंव न येहर मरहा - खुरहा गाय - बइला लेथे।
- तुंहर बिचार का हे ?
- बनकैना ल बेच देतेन सोचथौं।
- का मिल जही बनकैना ल बेचे म ?
- पाँच सौ रुपिया तो मिल ही जही ।
- पाँच सौ रुपिया के लालच म तुम बनकैना ल बेच देना चाहत हौ। पर हमला पाँच सौ का एक हजार दीही तभो ले बनकैना ल नइ बेचना हे।
समारु ल लगीस, बात बिगड़ने वाला है। किहीस - बनकैना बुढ़हागे हे। घर म रख के का करबो ?
- बुढ़हा गे हे त घर ले खेदार देन।
- येमा खेदारना कइसे? अब तहीं सोंच - कोठा म परे - परे हमला धन तो दीही नइ। उल्टा सेवा - जतन करवात रहीथे।
- सुवारथ के घला पार होथे। जब तक मिलत हे तब तक मोहो मोहो, नइ मिलय त धूर्र्, ये ठीक बात नोहे। जीवन भर तो हमला बनकैना देय च देय हे, हमर से ले च का हे। अउ ये उमर म बनकैना से पाय के आस ?
समारु के मुड़ म बनकैना ल बेचे के भूत सवार हो गे रिहीस। देवबती समारु ल अउ समारु देवबती ल समझाय के उदीम करिन। दूनों एक - दूसर के बात ल समझे बर तियार नइ होइन। खिसिया के देवबती किहिस - बनकैना ल नइ बेचना हे, मतलब नइ बेचता हे। अउ रंधनी खोली में खुरगे।
देवबती के बिरोध गलत नइ रिहीस। देवबती के कहे के मतलब का समारु नइ जाने। का समारु बनकैना के पेउस नइ झड़के रिहीस? दूध - दही - मही नइ पीये रिहीस ? दार म डार के घी नइ खाय रिहीस ? बनकैना के बछरु संग उही तो मेछराय रिहीस न ? जउन बछारु मन अब जवान हो के ओकर खेती - खार ल सम्हालत हवै। दही - मही - घी अउ दू ठन कमइला लइका। का - का नइ दीस बनकैना। बनकैना से अतेक पाय के बाद अउ का पाय के आस? ठीक तो किहीस देवबती हा।
अउ फेर देवबती कइसे तियार हो जतीस बनकैना ल बेचे बर। कतेक बच्छर होगे बनकैना ल घर म आय। जब ले बनकैना आय हे, देवबती सेवा - जतन करत हे। कोठा भर खोज लेव, कोनो मेर गंदगी देखे ल नइ मिलही। देवबती के सेवा- जतन के कर्जा उतारे म बनकैना घलोक पाछू नइ हटीस।
जेन दिन बनकैना ल खरीद के समारु लाइस। अपन अंगना म बछिया देख के देवबती के खुसी उमंग के का कहीना। धरा रपटा आरती सजा लाइस। बनकैना के मुड़ म सुघ्घर असन चंदन लगइस। आरती उतारिस अउ लुगरा के अंचरा ल दूनों हाथ म धर के टपर - टपर बनकैना के माथ ल परिस। किहीस - मोर घर म दूध - दही - मही ल झन अतरन देबे। देवबती के मांग ल पूरा करै म बनकैना घलोक पाछू नइ हटीस। देखते - देखत बनकैना बछरु ले गाय बनगे। एक दिन गाभिन म हो के सुघ्घर असन बछरु घलोक दे दीस, देवबती के अंगना म मेंछराए बर। देवबती के परिवार के संगे - संग अरोसी - परोसी ल घलोक पेउस झड़के ल मिले रिहीस।
साल भर नइ होइस अउ दूसर बछरु दे दीस बनकैना। बछरु बाढ़े लगीन अउ बछवा बन के समारु के खेती - किसानी कमाये लगीन। अतेक पाय के बाद भी कइसे कउड़ी के भाव म बनकैना ल बेचे बर तियार हो जतीस देवबती।
कोठा के खुंटा म बंधाये बनकैना तक समारु अउ देवबती के गोठियाये के आवाज पहुंचत रिहीस। उंकर बात सुने खातिर बनकैना पगुराना बंद कर दे रिहीस। समारु के बात सुन के बनकैना ल लगे - अब वोला बेच ही दे जाही पर देवबती के बिरोध ल सुन के वोला नइ बेचै के अंदेशा होवै। वोहर समारु के बात सुन के दुखी होवै अउ देवबती के बात सुन के खुश।
समारु के अंगना म कालू ठाढ़े रिहीस। उंकर बीच के बात ल सुन के कंझावत रिहीस। समारु अपन बात ल मनाये बर वो दिन के सुरता देवबती ल देवइस जब देवबती वोला कांदी दे बर कोठा म गीस। कांदी ल देख के बनकैना मुड़ ल हलइस। ओकर सींग म देवबती के हाथ रोखड़ागे। लहू निकले लगीस। देवबती कांदी ल पटक दी। कि हीस - मरे जात हे खाये बर। मोर हाथ ल लहू - लुहान कर दीस रोघही ह। मरे के घला नाव नइ लेवै।
इही घटना के सुरता करात समारु किहीस- का तंय भूला गेस वो दिन ल जब तोला बनकैना हुमेल दे रिहीस। अउ रोज कोठा म कचरा उठावत बनकैना ल बखानत रहीथस।
बनकैना के संगे संग देवबती घलोक समझ गे रिहीन के समारु अपन बात ल मनवाये बर देवबती के सेवा - जतन अउ बनकैना के हुमेले के बात करत हे। देवबती ये भी जानत रिहीस के बनकैना ओ दिन कोई जान सुन के नइ हुमेली रिहीस। बनकैना के आगू म देवबती के कांदी डालना होइस अउ बनकैना के मुड़ हलाना होइस। अउ यहू बात सही रिहीस के कोठा म खुसरते सांठ देवबती के बड़बड़ाना सुरू हो जावै। कहे - कोठा भर चिखला कर डारै हे रोगही ह। कते - कते मेर ल बाहरो - पोछौ।
बनकैना के पूंछी ल अइठ के। पीठ ल ठोंक के देवबती सरकाय अउ कोठा ल साफ करै। जइसे कोठा के साफ - सफाई होवै। देवबती बनकैना ल सहलाय लगै। बनकैना सब समझे देवबती के बात ल पर बोल नइ पाये। ओहर देवबती के हाथ ल चांटे लगे। देवबती कहे - अब अइसन गोबर झन करबे जेमा कोठा भर चीखला हो जावै।
बनकैना तब तो निश्चय करै के ओहर अब पतला गोबर नइ करही पर जइसे हरियर - हरियर कांदी ओकर आगू ल आवै ओकर से रही नइ जाय अउ पेट ले आगर चर डारै। अब ओकर उमर वो नइ रही गे रिहीस के जेला नइ तेला खाय अउ पचा ले। लालच म पड़ के पेट ले आगर खाये अउ पोकर्री मार देवै। पातर गोबर कोठा भर बगर जाये तेकर सेती संझा - बिहिनियां चार ठन सुने ल लगै। देवबती के बड़बड़ई म घला बनकैना ल मया दीखे।
ये डहर कालू ल टेम होत रिहीस। ओहर किहीस - तुम मन ल गाय बेचना हे के नइ बताओ। मोला दूसर जघा घला जाना हे।
रंधनी खोली ले निकलत देवबती किहीस - तंय अब तक इही काबर ठाढ़े हस। मंय कही देंव न हमला बनकैना ल नइ बेचना हे।
देवबती साफ - साफ सुना दीस। समारु के बोलती बंद होगे। कालू रोस म किहीस - जब गाय ल नइ बेचना रिहीस त मोला काबर बलायेस जी।
- अभी तो तंय जा हमन सुलह हो लेथन फेर तोला बलाबोन। समारु किहीस।
- अउ सुलाह होय के सवाले च नइ हे। तंय बनकैना ल लेहे खातिर ये अंगना म अउ कभू झन फटकबे ...।
घर ले निकलत - निकलत देवबती के बात ल कान भर सुनिस कालू ह। देवबती कोठा म खुसरगे अउ साफ - सफाई म लग गे वइसने बड़बड़ावत। समारु छीन भर अंगना म ठाढ़े रिहीस फेर धीरे कुन उहू कोठा म समा गे। समारु बनकैना के मुंहू ल सहलाये लगीस। किहीस - तंय सिरतोन कहिथस देवबती। सही म हमला का - का नइ दे हे बनकैना ह .....। समारु के हाथ म दया - मया - स्नेह - अपनपन के भाव अनुभव करे लगीस बनकैना अउ चांटे लगीस समारु के हाथ ल ...।


text:
दुकालू सूरदास हर धरती म लाठी ल ठुक - ठुक मढ़ावत घर फिरिस ता ओकर गोसाइन सुपासा हर फरिका ल उघारिस। घर के कोन्टा म दसे खटिया म बइठत सुपासा ल कथे - परसू के दाई, एक लोटा पानी तो ला ... टोंटा हर सुखावत हे। घात गरमी ए ... जी हर अकबकागे। देख न देह ले पुटी कस पसीना हर थिपत हे। फेर अंगरक्खा के ओरमे छिंच ल अलगा के मुंह ल पोंछिस। तहां सुपासा हर पनिहा के पानी ल डूम के अपन धनीतर ल धराइस। ले, मुंह कान ल धो ले ... रा ... हा.. तो मुंह कान ल पाछु धोइहौ ... टोंटा म कांटा उठगे हे। पियास के मारे कहत ढक - ढक पानी ल पीइस। हाय, जी म जी आइस ... आगी बरसत हे। तहां सुपासा हर कांध म ओरमे झोला ल हेर के आज कै पइसा पाये हे कइके टमरत हे। कइसे आज झोला के पेंदी म दूए च ठन सिक्का दिखथे ? काला बतावौ सुपासा, गाड़ी म भीड़ चलत हे। बर बिहाव के दिन। डब्बा के ए मुड़ा ले ओ मुड़ा जावत नइ बनिस। पांव मढ़ाए के ठौर नइ रहिस। सोझे फिर गेंव, जा बदले दुकान ले उधार ले आ। सुपासा कहिस - कतेक ल उधार लानौं, मइरसा म दु दाना रहिस तेला राँधे हौं। ले बइठ, खा ले। तहां फेर सूरदास हर भगवान के नाव लेके पेट के भपका ल जुड़वारा देइस।
दुकालू अंधवा के दू ठन लइका - बोर्रा अउ परसू ... परसू बड़े बेटा आय। मांग जांच के पोसत हे। सुपासा हर सहज मनखे ए आँखी कान हमी मन कस बढ़िया। जतन पेखन करत हे। कहूं आना - जाना रहिथे त अपन धनी के अंगरी ल धर के ले जाथे। खंचवा डीपरा सब ल सूरदास ताड़ दारे हे। सुपासा पतिबरता नारी ए ... सुरू बिहाव म मइके के संग संगवारी मन ओला भरमाइन। निचट अंधवा रे, बिना आंखी कान के ल पागे। सुनके सुपासा ल थोरिक पड़ोरा छोले कस तो लागीस फेर कहिस - मोर भाग म अइसे लिखे रहिस। चाहे कनवा रहै, चाहे खोरवा, पति परमेश्वर होथे। शराबी - जुआरी तो नोहे जउन पीके दनादन, रटारट तिरिया ल पीटथे। हारे म चढ़े गहना गुजरिया ल कड़ेरी कस तिरथे। एही म मोर डोंगा पार होही।
पाव जान पनही मिले,घोड़ा जान असवार।
करम जान मइके मिले, भाग जान ससुरार ॥
गंधारी तो अपन पति कारन जिंदगी भर आंखी म तोपा बांधे रहिस। सरवन के दाई - ददा तो अंधवा - अंधरी रहिन। मोर दू ठन बेटा। चंदा अउ सुरूज कस जग ल उजियार करहीं। अइसन तरह ले सुपासा अपन धरम अउ पति परेम म मगन हे। पति हर संसार ल नइ देखत हे त का होइस, अनुभव तो करत हे। दरपन ल नइ देख सकै ता संसार ल देखाथे तो .. मोर पति अंधवा कनवा ए, संसार ल गोठ के भाखा म देखा सकत हौ। धन अउ तन ले गरीब हन, पर हमर मन गरीब नइए। भगवान म भरोसा, वोहर तारै के बोरै। तोर हमर कहय ले कुछू नइ होवय। होथय ओकरे मन के -
तोर कहे ले मोर कहे ले, ककरो भाग बदलही का।
कतको धक्का मारी गाड़ी ल, बिन चक्का के चलही का॥
अइसन ढंग ले सुपासा बड़ धूरिहा ल गुन के कहिस हे। बड़ गुड़वंतीन ए ....।
परसू अउ बोर्रा, पारा के लइका मन संग खेलै। दाई हर बढ़िया मजा ले नहाखोरा के, चकचक ले तेल फूल चुपरा के स्कूल पठोवै। फुदुक - फुदुक रेंगना, पीठ म झोला, घुंघरालू - घुंघरालू चूंदी, जोगनी बरोबर आंखी। दूनों लइका दाई - ददा के परान ए। बेचारा के कुल परिवार नइए। अकेला अपन ददा के एकलौता ए। अउ ऊपर ले आंखी के अंधरा। अगास म चँदा - सूरूज, धरती के छाती म रकम - रकम के रूख बिरीछ, पहर - परबत, खेत - डोली,नदिया - नरवा, कुँआ - बउली, तरिया - पोखर, मोटर गाड़ी अउ किसीम - किसीम के जनवर, खई -खजाना, हाट - बाजार, मेला - मड़ई सब ओकर बर देखे म बिरथा ए ... गुनै, का करम करे रहे ता आँखी ले अंधवा हौं। ता दूनों टूरा ल भीख मांग के पढ़ा दौ। दुनिया ल देखही, संसार के सुख ल पाही, मोर बर तो सारा संसार कुलुप अंधियार ए। मोर जिंदगी तो टमराउल म चलत हे, लाठी म टमर के हाथ - पांव म टमर, घर दुवार, गली - डेहरी, जीनिस - जीनिस ल टमर के जानथौं। निचट कठुवा के बइठे हे त मनखे के भाखा ल ओरख के जानथौं के ओहर फलाना ए, बस एई हर मोर जिंदगी ए , चलत हे कुंवरहा बइहर कस। धीरे - धीरे, आगू - पाछू, भगवाने हे। कथे न - अंधवा बर दाई सहाव ....।
टेशन ले दू मील धूर सूरदास के गांव, बरछमुड़ा। झुलझुलहा ले सुपासा हर उठे रहै। घर अँगना करके एक मुठा भात राँधै, दू बाल्टी पानी भरै। कहै - आवव, नहा लौ। फेर सूरदास ह नहा = खोर के एक मुठा भात ल खाके भगवान के नाव ले लाठी टेकत टेशन आवै। पछिन्दर गाड़ी के सीटी परगे, टेशन म खड़े हे। टमर के गाड़ी के मुहाटा म समा जावै। फेर सूरदास के गाड़ी के मन के रउल म भागे लगै -
साहेब, बाबू, दाता धरमी हो।
एक रूपिया, दो रूपिया अंधे को .....।
अंधे का संसार अंधेरा, दाता तू ही ईश्वर मेरा ... फेर ये गीत ल गावै
गरीबो की सुनो, वो तुम्हारा सुनेगा।
तुम एक पैसा दोगे तो दस लाख देगा॥
बदकिस्मत बीमारे बुड्ढा, कदम कदम पर गिरता है।
फिर भी उन बच्चों के खातिर हाथ पसारे फिरता है॥
गरीबों की सुनो, वो तुम्हारा सुनेगा ....।
अइसे गावत ए मुड़ा ले ओ मुड़ा मांगत जावै। कोनो ओक र कटोरा म डार देवैं ता कोनो ओकर हाथ म मढ़ा देंय। कहूं सूरदास के आही भाखा ल सुन के चेत अंते कर लेंअ ता कहु जेब म चिल्हर हे तभो ले टमर के आगे बढ़ो कह देय, कह ते झन कहौ ओला तो आगे बढ़नेच हवै। चाहे भीड़ रहै, चाहे हेल्ला। पापी पेट के सवाल ये। दुनियां म दुख नईए रे संगी, गरीब समान ...। तीन चार ठन गाड़ी मांगै तहां फेर संझा के पछिन्दर म फिर जाये घर ...। अउ अगोरत परानी के अंचरा म दिन भर के लाज ल सिक्का के रूप म उलद देवै। सुपासा कांध के झोला ल हेर के फरिका तीर केभीती के खूंटी म अरझा देय। अरझे झोला खूंटी म रात भर तहां फेर बिहना सूरदास के कांध म अर्रझ ही।
मय पन्द्रा साल पहिली ट्रेन म रायपुर कालेज पढ़े जावौं। जाती बेरा नइ तो आती बेरा सूरदास के आही भाखा ल सुनीच डारौ। एक दिन तो मोर तीर के सीट मेर खड़ा होके मोरे ती हाथ लमावत कहिस - साहेब बाबू, दानी दाता धरमी हो। एक रूपिया, दो रूपिया अंधे को दो ... फेर गरीबों की सुनो ... गीत ल गाये लगिस। तरी खिसा म दू ठो सिक्का तो रहिस पर ए जी ल दया नइ अइस। भलुक मने मन कोसे लगेव - ये भिखारी लोग धंधा बना लिए हैं, और नहीं है मांगने की जगह ...। यात्रियों को परेशान करते हैं। कोई घिसटते हुए आते हैं तो कोई कटोरा फैलाता है। शरीर से बू आती है। फेर दरशन म आ गेंव - शायद ये ईश्वर के कबाड़ी खाने के लोग हैं, वहां जगह का अभाव है इसलिए यहां कीड़े - मकोड़ों की तरह रेंगने के लिए भेज दिए हैं। दोषी तो ईश्वर ही है, इन्हें बनाया क्यों ? बनाना ही था तो साबूत ही बनाते। गलाकर कोई ठोस चीज बना लेते मुक्ति मिलती। फेर संतोष मन ले गुनेव - भारत गरीबों का देश है। यहां भीख मांगने की सनातन परम्परा है, शायद इसलिए लक्ष्मण मस्तुरिया ने गाया है -
मोर संग चलव रे,
गिरे परे हपटे मन, परे डरे मनखे मन ....।
अइसने गुनत - सोचत टेशन हबर गेंओं, उतर के अपन कालेज के रद्दा धरेव।
बरछमुड़ा गांव म मोर पहिली पोस्टिंग ग्राम सेवक म होइस। सरकार के कागद ल धर के गेंव। सबले पहिली सरपंच ले मिलेव। सरपंच बड़ा दिलदार मनखे रहिस। मंझनिया के भोजन ल उहे करै। फेर कहेंव - सरपंच साहब, मय कुल परिवारवाला मनखे आंव, मोला घर दौ। आना - जाना नइ पोसाय। सरपंच कहिस - बिहना होवन दौ, तुंहर बर घर किराया खोजबोन। तहां चार पहर रात कटिस।
ग्राम सेवक साहेब बर दू - चार घर ल दहाइन। तहां सूरदास के घर कती गइन। बबा सूरदास आंट म बइठे रहिस। सरपंच कहिस - राम राम बबा ...।
- राम - राम, कोन अ ददा?
- मंय सरपंच मंगलू औं एदे हमर गांव म नवा साहेब आये हे तेकरे बर घर सोरिहावत आये हन। जानत हौं के तोर दूनों बेटा म नौकरी पा के शहर म हे। अगरिहा खोली हे। साहेब रही जातीस।
- का होही ददा, मोर आंखी कान तो दिखय नइ, जावा तुही मन, ओ छेव के खोली ल देख लिहौं। मन पसंद आही त साहेब हर रह जाही।
मंय तो जाते साद सूरदास ल चिन डारें ओ। ए तो ओई सूरदास ए जेन पन्द्रा साल पहिली ट्रेन म मांगै। मोला भक्का ले सुरता आगे, ओ दिन ओ घड़ी। मंय एक सिक्का देहे के औकात नइ रख सकौं, आज अपन सइघो घर ल सउपत हे। मोर मन के सूक्खाठुड़गा रूख म पानी रितोए कस लागिस मोला खाये करेला कस होगे। मोर कान म ओ गीत हर घेरी - बेरी गूंजे लगिस। आज समझगेंव कि कबाड़ी खाना के एक ठन नट समे म भारी काम आथे। मंय अपन गलत सोंच ले लज्जित हौ। मोला ठोमहा भर पानी म बूढ़ के मर जाना चाही। सही कहे हे के लड़ाई म दशरथ के रथ म ककई के अंगरी हर काम आइस।
अतका म छेंव खोली ल देख के आगेन। सूरदास कहिस - कइसे ददा, मन अइस?मंय का गोठियातेंव। सरपंच कह दीस - इंहे रहही। हमर साहेब हर। फेर सूरदास कहिस - धन हे मोर भाग मोर घर साहेब रहही। लिटिया घर मंजूर पहुना, बिदुर घर केसो के सुवागत, अह .. आ जाबे बेटा, घर खाली परे हे। घर म दीया बरत रथे त ओकर उमर बढ़ जाथे। किराया का लिहौं दुनियाँ लंग लेवत - लेवत सारी जिंदगी पहागे। कहत बट्टï - बट्टï उपर ल निहारिस। जाना मोला देखे के कोसिस करत हे पर का ओहर देख पाइस होही ... ? नहीं ....।सूरदास जी के घर म रहत अब तीन महीना होगे। देवारी लगठागे। मंय गुनेव - अभी - अभी तो आय हौं ... घर जा के का करिहौं। परवार तो इहें हे, देवारी इहे मना लेवत हौं। फेर रह गेंव।संझा बेरा, मुनंगा रूख के नान्हें - नान्हें पाना ल बइहर हर थोर - थोर डोलावत रहिस। अंगना म कुरसी ल निकाल के पेपर पढ़त रहेंव। छत्तीसगढ़ी भाखा के गोठ निचट मन ल भावत रहिस। धन हे रे हमर अमरित रस कस झरत छत्तीसगढ़ी भाखा ...।
साग जिमीकांदा अमचुरहा कढ़ी।
अब्बड़ मयारू हे भाखा छत्तीसगढ़ी॥
भीतरे - भीतर मोर मन हर गुदगुदावत रहै। तिही बेरा सूरदास के दूनों बेटा, दूनों पत्तो नाती नतुरा संग टेम्पू ले उतरिन। दाई हर बेटा पत्तो नाती - नतुरा ल देख के कुलक भरिस अउ बाल्टी म पानी निकाल दीस। दू ठन साहेब बेटा, दाई - ददा के पांव परिन। पत्तो मन सास - ससुर के चरन छुइन। दाई हर नाती नतुरा के चुम्मा लेइस ....। अतके बेरा सूरदास मोला कहत हवय - साहेब, ये मन मोर बेटा ए, शहर म रथे, नउकरी करत हे। मय मया के रास ल देख के गदगद हो गेंव। फेर कान म ट्रेन के जुन्ना गीत - गरीबों की सुनो .... गूंजे लगिस। पेपर ल कुरसी म मढ़ा के लटï्ठा म गेंव। रामजोहारी करे ...। भइया मन अंगना के मचिया म बइठिन। मोला कुरसी म बइठे के इशारा करिन। बड़े भइया कहिस - आपे मन ग्राम सेवक औ ?- हां, आप कैसे जानेव ?- मितनहा कका गये रहिस न .... सब हाल चाल ल बताइस। भई सुनके अच्छा लगिस। ददा के आंट बइठइया संगी मिलगे। मुनाचाही करत रहही। तहं थोकिन रूक के कथे - लगथे एकाध बार आप मन कहूं देखे हंव?
महुं कहेंव - हां, लगत हे महुं आपो ल कहुं देखे हौं। फेर दूनों झन सुरता के धून म बुड़ गीन। हां ... हां, थोरकिन सुरता अइस 5 - 6 साल पहिली शहर म तीन दिनिया ट्रेनिंग म भेंट होय रहिस। हां ... हां, अब सुरता आगे। फेर का पूछौ ... चिन्हार निकलगे। अब तो दूनों के मया हर लीलागर नदी कस पानी बहे लगीस ... मया के धार झन अटकै .... बहते जाए ... बहते जाए ....।
सुनता के ए तरिया म, परेम के पुराइन फुलै।
गरीबों की सुनों अभी ले, मोर आँखी म झुलै ॥
मु.पो. - कापन अकलतरा
जिला - जांजगीर चाम्पा 6छ.ग.8़


text:
बीज बोवइया के पटंतर
(मरकुस 4:1-9; लूका 8:4-8)
1ओहीच दिन, यीसू ह घर ले निकरिस, अऊ समुंदर के तीर म जाके बईठ गीस। 2तब ओकर चारों कोति अतेक बड़े भीड़ जुर गीस कि ओला जाके एक ठन डोंगा म बईठे पड़िस, अऊ जम्मो मनखेमन समुंदर के तीर म ठाढ़े रहंय। 3तब यीसू ह ओमन ला पटंतर म बहुंत बात बताईस। ओह कहिस, “एक किसान ह बीज बोय बर निकरिस। 4जब ओह बोवत रिहिस, त कुछू बीजामन रसता के तीर म गिरिन अऊ चिरईमन आके ओला चुग लीन। 5कुछू बीजामन पथर्री भुइयां म गिरिन, जिहां ओमन ला जादा माटी नइं मिलिस। ओ बीजामन जल्दी जाम गीन काबरकि उहां माटी ह गहिरा नइं रिहिस। 6पर जब सूरज निकरिस, त ओमन मुरझा गीन अऊ जरी नइं धरे रहय के कारन ओमन सूख गीन। 7कुछू बीजामन कंटिली झाड़ीमन के बीच म गिरिन अऊ ओ झाड़ीमन बढ़के ओमन ला दबा दीन। 8पर कुछू बीजामन बने भुइयां ऊपर गिरिन अऊ फर लानिन; कोनो सौ गुना, कोनो साठ गुना अऊ कोनो तीस गुना। 9जेकर कान हवय, ओह सुन ले।”
10चेलामन यीसू करा आके ओकर ले पुछिन, “तेंह मनखेमन संग पटंतर म काबर गोठियाथस?” 11ओह जबाब दीस, “स्वरग राज के भेद के गियान तुमन ला देय गे हवय, पर ओमन ला नइं।13:11 मरकुस 4:11 12काबरकि जेकर करा हवय, ओला अऊ दिये जाही अऊ ओकर करा बहुंत जादा हो जाही। पर जेकर करा नइं ए, ओकर करा ले ओला घलो ले लिये जाही, जऊन थोर बहुंत ओकर करा हवय। 13मेंह ओमन ले एकर कारन पटंतर म गोठियाथंव काबरकि ओमन देखत घलो नइं देखंय, अऊ सुनत घलो ओमन नइं सुनंय या समझंय।
14ओमन के बारे म यसायाह अगमजानी के ए अगमबानी ह पूरा होथे:
‘तुमन सुनहू जरूर,
पर कभू नइं समझहू,
अऊ तुमन देखहू जरूर,
पर कभू नइं सूझही।
15काबरकि ए मनखेमन के दिमाग ह मोटा हो गे हवय,
अऊ एमन अपन कान ले ऊंचहा सुने लगे हवंय।
अऊ एमन अपन आंखी ला मूंद ले हवंय। नइं तो एमन ह अपन आंखी ले देखतिन,
अपन कान ले सुनतिन,
अपन दिमाग ले समझतिन अऊ मोर कोति फिरतिन,
अऊ मेंह एमन ला चंगा कर देतेंव।’
16पर धइन अंय तुम्हर आंखीमन, काबरकि ओमन देखथें, अऊ धइन अंय तुम्हर कानमन, काबरकि ओमन सुनथें। 17मेंह तुमन ला सच कहथंव कि जऊन चीज ला तुमन देखत हव, ओला कतको अगमजानी अऊ धरमी मनखेमन देखे चाहत रिहिन, पर देखे नइं सकिन; अऊ जऊन गोठ ला तुमन सुनत हवव, ओला ओमन सुने चाहत रिहिन, पर सुने नइं सकिन।13:17 1यूहन्ना 1:1-2
18अब तुमन किसान के पटंतर के मतलब ला सुनव। 19जब कोनो मनखे स्वरग राज के बचन ला सुनथे अऊ ओला नइं समझय, त जऊन बचन ओकर हिरदय म बोय गय रहिथे, ओला दुस्ट सैतान ह आके छीन लेथे। एह ओ बीजा ए, जऊन ह रसता के तीर म बोय गय रिहिस। 20जऊन बीजा ह पथर्री भुइयां म बोय गे रिहिस, एह ओ मनखे अय, जऊन ह बचन ला सुनथे अऊ तुरते ओला आनंद सहित गरहन करथे। 21पर अपन म जरी नइं धरे रहय के कारन, ओह कुछू समय तक ही ठहरथे। जब बचन के सेति समस्या अऊ सताव आथे, त ओह तुरते बचन ले दूर हो जाथे। 22जऊन बीजा ह कंटिली झाड़ीमन के बीच म बोय गे रिहिस, एह ओ मनखे अय, जऊन ह बचन ला सुनथे, पर ए जिनगी के फिकर अऊ धन के लालच ह बचन ला दबा देथे अऊ ओह फर नइं लानय। 23पर जऊन बीजा ह बने भुइयां म बोय गय रिहिस, एह ओ मनखे अय, जऊन ह बचन ला सुनथे अऊ ओला समझथे। ओह फर लानथे; कोनो सौ गुना, कोनो साठ गुना अऊ कोनो तीस गुना।”
जंगली बीजा के पटंतर
24यीसू ह ओमन ला एक अऊ पटंतर सुनाईस, “स्वरग के राज ह ओ मनखे के सहीं अय, जऊन ह अपन खेत म बने बीजा ला बोईस। 25पर जब मनखेमन सुतत रिहिन, त ओ मनखे के बईरी ह आईस अऊ गहूं के बीच म जंगली बीजा ला बोके चल दीस। 26जब गहूं ह जामिस अऊ एकर बाली दिखे लगिस, त जंगली पौधा घलो दिखे लगिस।
27तब ओ खेत के मालिक के सेवकमन ओकर करा आईन अऊ कहिन, ‘मालिक, का तेंह अपन खेत म बने बीजा नइं बोय रहय? तब ओम ए जंगली पौधामन कहां ले आ गीन?’
28ओह ओमन ला कहिस, ‘एह कोनो बईरी के काम अय।’ तब सेवकमन ओकर ले पुछिन, ‘का तेंह चाहथस कि हमन जाके ओ जंगली पौधामन ला उखान दन?’ 29खेत के मालिक ह कहिस, ‘नइं, काबरकि जंगली पौधा ला उखानत बखत, हो सकथे कि तुमन ओमन के संग म गहूं ला घलो उखान डारव। 30लुवई के समय तक दूनों ला संगे-संग बढ़न देवव। लुवई के समय, मेंह लुवइयामन ला कहिहूं; पहिली जंगली पौधामन ला संकेलव अऊ जलाय बर ओमन के बोझा बांध लेवव। तब गहूं ला जमा करके मोर कोठार म ले आवव।’ ”
सरसों के बीजा अऊ खमीर के पटंतर
(मरकुस 4:30-32; लूका 13:18-19)
31यीसू ह ओमन ला एक अऊ पटंतर सुनाईस, “स्वरग के राज ह सरसों के एक बीजा के सहीं अय, जऊन ला लेके एक मनखे ह अपन खेत म बोईस। 32सरसों के बीजा ह तो जम्मो बीजामन ले छोटे होथे, पर जब एह बढ़थे, त जम्मो साग-भाजी ले बड़े हो जाथे अऊ अइसने रूख बन जाथे कि अकास के चिरईमन आके एकर डालीमन म बसेरा करथें13:32 ए किसम के सरसों के पौधा ह करीब तीन मीटर तक बढ़य।।”
33यीसू ह ओमन ला एक ठन अऊ पटंतर सुनाईस, “स्वरग के राज ह खमीर सहीं अय, जऊन ला एक माईलोगन ह लीस अऊ तीन पसेरी पिसान म तब तक मिलाईस जब तक कि ओ जम्मो पिसान ह खमीर नइं हो गीस13:33 खमीर के उपयोग पिसान ला फूलोय बर करे जावत रिहिस।।”
34यीसू ह मनखेमन ला ए जम्मो बात पटंतर म कहिस, अऊ बिगर पटंतर के ओह ओमन ला कुछू नइं कहत रिहिस। 35अइसने करे के दुवारा ओह अगमजानी के दुवारा कहे गय ए बात ला पूरा करिस:
“मेंह पटंतर म गोठियाहूं।
मेंह ओ बातमन ला उजागर करहूं, जऊन ह संसार के सिरजे के समय ले गुपत म हवय।”13:35 भजन-संहिता 78:2
जंगली बीजा के पटंतर के मतलब
36तब यीसू ह भीड़ ला छोंड़के घर के भीतर गीस। ओकर चेलामन ओकर करा आके कहिन, “खेत म जंगली बीजा के पटंतर के बारे म हमन ला समझा दे।”
37यीसू ह जबाब दीस, “जऊन मनखे ह बने बीजा ला बोईस, ओह मनखे के बेटा अय। 38खेत ह संसार अय, अऊ बने बीजा ह स्वरग राज के संतान अंय। जंगली बीजामन दुस्ट सैतान के संतान अंय, 39अऊ जऊन बईरी ह एमन ला बोथे, ओह सैतान अय। लुवई ह संसार के अंत अय, अऊ लुवइयामन स्वरगदूत अंय।
40जइसने जंगली पौधामन ला जमा करके आगी म बार दिये जाथे, वइसने संसार के अंत समय म होही। 41मनखे के बेटा ह अपन स्वरगदूतमन ला पठोही, अऊ ओमन ओकर राज के ओ जम्मो झन ला निकारहीं, जऊन मन मनखेमन के पाप के कारन बनथें अऊ जऊन मन कुकरम करथें। 42स्वरगदूतमन ओमन ला आगी के भट्ठी म झोंक दिहीं, जिहां ओमन रोहीं अऊ अपन दांत पीसहीं। 43तब धरमी मनखेमन अपन परमेसर के राज म सूरज सहीं चमकहीं। जेकर कान हवय, ओह सुन ले।”
गुपत खजाना अऊ मोती के पटंतर
44“स्वरग के राज ह एक खेत म छिपे खजाना के सहीं अय, जऊन ला एक मनखे ह पाईस, अऊ ओह ओला फेर लुका दीस। तब ओह खुसी म गीस अऊ अपन जम्मो कुछू ला बेंचके ओ खेत ला बिसो लीस।
45फेर, स्वरग के राज ह एक सौदागर के सहीं अय, जऊन ह सुघर मोती के खोज म रहिथे। 46जब ओला एक ठन महंगा मोती मिलथे, त ओह जाथे अऊ अपन जम्मो कुछू ला बेंचके ओ मोती ला बिसो लेथे।”
जाल के पटंतर
47“फेर स्वरग के राज ह एक जाल के सहीं अय, जऊन ला समुंदर म डारे गीस, अऊ ओम जम्मो किसम के मछरी फंसिन। 48जब जाल ह भर गीस त मछुआरमन ओला खींचके तीर म ले आईन। तब ओमन बईठ गीन अऊ बने मछरीमन ला निमार के टुकना म रखिन, अऊ खराप मछरीमन ला फटिक दीन। 49संसार के अंत समय म अइसनेच होही। स्वरगदूतमन आहीं, अऊ दुस्ट मनखेमन ला धरमीमन ले अलग करहीं, 50अऊ ओमन ला आगी के भट्ठी म झोंक दिहीं। उहां ओमन ह रोहीं अऊ अपन दांत पीसहीं।”
51यीसू ह अपन चेलामन ले पुछिस, “का तुमन ए जम्मो गोठ ला समझेव?” त ओमन ह कहिन, “हव जी।”
52यीसू ह ओमन ला कहिस, “एकरसेति, मूसा के कानून के हर ओ गुरू, जऊन ह स्वरग राज के सिकछा पा चुके हवय, ओह एक घर के मालिक सहीं अय, जऊन ह अपन भंडार ले नवां के संग-संग जुन्ना चीजमन ला निकारथे।”
एक अगमजानी बिगर आदरमान के
(मरकुस 6:1-6; लूका 4:16-30)
53यीसू ह ए पटंतरमन ला सुनाय के बाद उहां ले चल दीस। 54ओह अपन नगर म आईस, अऊ मनखेमन ला ओमन के सभा घर म सिकछा देवन लगिस। मनखेमन ओकर उपदेस ला सुनके चकित होईन अऊ कहिन, “ए मनखे ला, ए बुद्धि अऊ ए अचरज के काम करे के सामरथ कहां ले मिलिस? 55का एह बढ़ई के बेटा नो हय? का एकर दाई के नांव मरियम नो हय? का याकूब, यूसुफ, सिमोन अऊ यहूदा एकर भाई नो हंय? 56का एकर जम्मो बहिनीमन हमर बीच म नइं रहंय? तब ए मनखे ला ए जम्मो चीज कहां ले मिलिस?” 57अऊ ओमन ओकर ऊपर नराज होईन। पर यीसू ह ओमन ला कहिस, “सिरिप अपन सहर अऊ अपन घर ला छोंड़के, अगमजानी ह जम्मो जगह म आदरमान पाथे।”13:57 लूका 4:28-29
58मनखेमन के अबिसवास के कारन, ओह उहां जादा अचरज के काम नइं करिस।
Ježíš vypráví podobenství o rozsévači
1Téhož dne vyšel Ježíš z domu a usedl na břehu jezera. 2Zanedlouho se kolem něho shromáždilo tolik lidí, že musel vstoupit do loďky, aby je mohl všechny oslovit.
3Rád vyjadřoval duchovní pravdy obrazně.
Tentokrát začal vyprávět:
4„Rolník zaséval na poli obilí. Některá zrna padla na okraj cesty. Slétli se ptáci a sezobali je. 5Jiná zrna dopadla na skalnatou zem, kde bylo málo ornice. Obilí rychle vyhnalo do výšky, 6ale když začalo pálit slunce, uschlo, protože kořínky nešly do hloubky. 7Další část zrna zapadla mezi bodláky. Když vyrostlo bodláčí, udusilo klásky. 8Ostatní zrna padla do dobré ornice. Vyrostlo obilí a přineslo úrodu. Některý klas měl sto zrnek, jiný šedesát a jiný třicet. 9Víte, co tím myslím?“
Ježíš vysvětluje podobenství o rozsévači
10Učedníci se ho zeptali: „Proč mluvíš v obrazech?“ 11Vysvětlil jim to: „Vám už Bůh odkrývá svoje záměry se světem. Ostatním je to zatím skryto. 12Kdo přijímá ochotně, bude mít stále víc. Kdo je spokojen s tím, co má, přijde nakonec o všechno. 13Používám obrazy, lidé slyší i vidí, a přece nechápou.
14Tak se na nich plní Izajášovo proroctví:
‚Budete poslouchat,
ale neporozumíte,
budete se dívat,
ale neuvidíte.
15Protože srdce tohoto lidu otupělo,
jsou hluší a zavřeli oči,
aby neviděli,
neslyšeli a neporozuměli,
aby se neobrátili k Bohu,
kde by mohli být uzdraveni.‘
16Jak je dobře, že vaše oči vidí a uši slyší. 17Mnoho proroků toužilo vidět to, co vy vidíte, a slyšet to, co vy slyšíte, ale nebylo jim to dopřáno.
18A teď k tomu příběhu o rozsévači. 19Cesta, kam padla některá zrna, představuje srdce lidí, kteří slyší o Božím království a nezajímá je to. Přichází satan a sebere, co bylo zaseto. 20-21Skalnatá země představuje srdce člověka, který slyší Boží poselství a přijímá je sice s velkou radostí, ale povrchně a ono v něm nezapustí kořeny. Když pak přijdou těžkosti nebo pronásledování pro víru, jeho nadšení ochabne a to, co bylo zaseto, zmizí.
22Země porostlá bodláčím představuje člověka, který slyší poselství, ale v jehož srdci záležitosti každodenního života a touha po lepším hmotném zajištění slovo udusí.
23Dobrá ornice představuje srdce člověka, který slyší Boží poselství, rozumí mu a nechává působit jeho životodárný vliv. Užitek z toho je mnohonásobný, u někoho větší, u jiného menší.“
Ježíš vypráví podobenství o plevelu
24Potom použil dalšího přirovnání. „Bůh je jako dobrý hospodář, který zasel na své pole dobré semeno. 25V noci, když lidé spali, hospodářův nepřítel rozhodil mezi pšenici semeno plevele. 26-27Když vyrostlo obilí a s ním i plevel, přišli služebníci za hospodářem a řekli mu: ‚Vždyt' jsi zasel dobré semeno, kde se tedy vzal plevel?‘
28‚To udělal nepřítel!‘ odpověděl.
‚My půjdeme a vyplejeme to pole,‘ nabídli se.
29Ten jim na to řekl: ‚Ne, to nedělejte. Spolu s plevelem byste mohli snadno vytrhnout i pšenici. 30Necháme obojí vyrůst a při žních řeknu žencům, aby vybrali plevel a spálili ho a pšenici dali do mé stodoly.‘ “
Ježíš vypráví podobenství o hořčičném zrnu
31Předložil jim jiný obraz: „S Božím dílem je to jako s hořčičným seménkem, které člověk zasel na poli. 32Je sice drobné, ale vyroste z něho tak mohutná bylina, že i ptáci na ní stavějí hnízda.“
33Dále užil tohoto obrazu: „Boží vliv působí jako kvas. Malé množství prokvasí i velkou dávku těsta.“
34V tomto kázání Ježíš používal výhradně podobenství.
35Tak se naplnilo staré proroctví:
„Budu mluvit v obrazech
a vypovím,
co bylo skryto od stvoření světa.“
Ježíš vysvětluje podobenství o plevelu
36Ježíš pak opustil shromážděné posluchače a šel domů. Obklopili ho jeho učedníci a žádali, aby jim vyložil obraz plevele na poli. 37„Dobře,“ řekl, „já jsem ten hospodář, který seje dobré zrní. 38Pole představuje svět a zrna, to jsou lidé, kteří patří Bohu. Plevel, to jsou lidé propadlí zlému. 39Nepřítel, který ho zasel, je ďábel. Žně představují konec světa a ženci jsou andělé. 40Tak jako v tomto příběhu je plevel oddělen a spálen, tak bude na konci světa. 41Pošlu své anděly a ti vyženou z Boží blízkosti všechny, kteří stáli v cestě Boží věci a páchali zlo. 42Jejich konec bude hrozný. Zbyde jim pláč a zoufalství. 43A tehdy ti, kteří plnili Boží vůli, budou v království nebeského Otce zářit jako slunce. Přemýšlejte o tom!
Ježíš vypráví podobenství o pokladu, perle a síti
44Nový život, k němuž vás Bůh volá, je jako poklad zakopaný v poli. Kdo ho najde, zatím o tom nemluví, ale má takovou radost, že prodá všechno, jen aby to pole získal.
45-46Nebo: je jako drahocenná perla, kterou objeví obchodník s perlami. Vyprodá všechno, co má, a koupí ji.
47Boží království je jako sít' spuštěná do moře, ve které uváznou nejrůznější tvorové. 48Když je sít' plná, vytáhnou ji rybáři na břeh, do košů vyberou dobré ryby a ostatní vyhodí. 49Tak to bude i na konci světa. Přijdou Boží andělé a oddělí zlé od bohabojných 50a zlé hodí do ohně. Tam bude pláč a zoufalství. 51Porozuměli jste všemu?“
„Ano,“ odpověděli. 52Potom dodal: „Každý vykladač Písma, který pochopil, oč mi jde, je jako hospodář, který ze své zásobárny nabízí nové i staré.“
Lidé z Nazaretu odmítají uvěřit
53-54Když Ježíš skončil svůj výklad v podobenstvích, vrátil se do svého domovského města. Učil v tamní synagoze. Všichni se divili: „Kde se v něm bere taková moudrost a moc? 55Vždyt' to je tesařův syn, jeho matka je přece Marie, a Jakub, Josef, Šimon a Juda to jsou jeho bratři! 56I jeho sestry žijí mezi námi. Odkud to ten člověk má?“ 57-58Nemohli se s tím vyrovnat a pro jejich nedůvěru tam Ježíš nemohl vykonat mnoho zázraků. Vysvětlil to slovy: „Proroka si váží všude víc než v jeho rodném městě a v jeho domově!“


text:
जउन बखत बाकि देस ह 15 अगस्त 1947 मं भारत के अजादी के जसन मनावत रहय, तउन बखत तेलंगाना मं मल्लू स्वराज्यम अऊ ओकर क्रांतिकारी संगी मन अभू घलो हैदराबाद के निजाम के हथियारबंद लड़ाका अऊ पुलिस ले लड़त रहिन. ये वीडियो ह हमन ला ये निडर लड़ाका के एक झलक देखाथे, साल 1946 मं, 16 बछर के उमर मं जेकर मुड़ ऊपर 10,000 के ईनाम रखे गे रहिस. वो जमाना मं ये रकम ले 83,000 किलो चऊर बिसोय जाय सकत रहिस.
ये वीडियो हमन ला 84 बछर के उमर मं अऊ ओकर बाद 92 बछर के उमर मं ले जाथे. हमन ये ला आज, 15 अगस्त 2022 मं ये महान स्वतंत्रता सेनानी ला सम्मान करे सेती लावत हवन, जेन ह ये बछर 19 मार्च के दिन गुजर गे. तुमन पारी के संस्थापक-संपादक पी. साईनाथ के अवेइय्या किताब, द लास्ट हीरोज: फुटसोल्जर्स ऑफ इंडियन फ्रीडम मं मल्लू स्वराज्यम के सरा कहिनी पढ़ सकत हव, जेन ला नवंबर मं पेंगुइन इंडिया डहर ले परकासित करे जाही.
अनुवाद : निर्मल कुमार साहू


text:
जय जोहार रायपुर… भिलाई के काजल श्रीवास ह अपन पढ़ाई के संगे संग आज सोशल मीडिया म खूब चर्चा म हे, काबर कि ओखर बनाय विडियो ल लाखों मनखे मन पसंद करथे , काजल ह जय जोहार के स्टूडियो म बने हे पहुना अऊ गोठ बात करत हे युवा कवि चम्पेश्वर गोस्वामी ह…
जय जोहार. आज के हमर जोहार पहुना कार्यक्रम म हमर पहुना हे छॉलीवुड के जबर अभिनेत्री उषा विश्वकर्मा, हमर ए बिसेस गोठबात म जानव काबर डॉक्टर मन दे दे रिहिन ओखर मन बर जवाब…. देखव पूरा विडियो ल संगे संग हमर चैनल ल सब्सक्राईब करके विडियो ल लाईक घलो करव…
जय जोहार. जेखर गीत अऊ लोकगीत म जम्मो छत्तीसगढ़ समाहित हे, जेखर मौजू़दगी ले जम्मो छत्तीसगढ़ गौरान्वित हे। अईसने एक शख्सियत हे जेखर नाव स्वर कोकिला पद्मश्री ममता चंद्राकर हे। आवव देखव ए बिसेस इंटरव्यू.. अऊ जानव ओखर जिनगी ले जुड़े कई रोचक पहलु ले….
जय जोहार रायपुर… जोहार पहुना म अभी तक आप मन छोटे बड़े सब्बो कलकार मन ले रु ब रु होवत हो, अभी जोहार पहुना म अवैय्या कलाकार हे श्रीमती ममता शिंदे, ममता ह अपन पूरा जीवन के उतार चढ़ाव ल बताइस जय जोहार के एंकर चम्पेश्वर गोस्वामी ल, ममता शिंदे कलाकारी म अभी के पीढ़ी […]
आज के हमर जोहार पहुना म हमर पहुना हे छॉलीवुड के कॉमेडी किंग हेमलाल कौशल.. जेखर जीवन ले जुड़े जम्मो पहलु ल ले के हमन गोठ-बात करे हन.. आपो मन देखव..
लोकगायिकी बसंती मरकाम के लईका मन के काबर नई बनत हे जाति प्रमाण पत्र…? जोहार पहुना म पहुंते सुप्रसिद्ध लोकगायिका ह सुनात हे अपन पीरा देखव पूरा विडियो ल….
जोहार पहुना म आज हमर पहुना हे टूरा चायवाला राजेश अवस्थी जेखर संग कई मुद्दा ल लेके डॉ. चंपेश्वर गोस्वामी गोठ-बात करिन.. आपो मन सुनव ए साक्षात्कार ल..
आज के हमर जोहार पहुना कार्यक्रम म पहुना बने हे छत्तीसगढ़ के मशहूर सिंगर घनश्याम महानंद जेन ह अपन जीवन के जम्मो कहानी ल बतात हे.. संगे संग पूरा विडियो ल देखहु सुघ्घर-सुघ्घर गाना घलो सुने ल मिलही…
JOHAR PAHUNA म chhollywood के सुप्रसिद्ध कलाकार मनमोहन ठाकुर ले गोठबात होइस आपो मन देखव अउ सुनव ए बेबाक Interview बिल्कुल Free
जेखर गीत ल सुनके मन हो जाथे आनंदित उही हे हमर जोहार पहुना म आज के पहुना.. जोहार पहुना म लोकगायक कुलेश्वर ताम्रकार के अंतस के बात…


text:
धमतरी जिला के नगरी तहसील के सड़क तीर मं कम से कम 10 लोगन मन ला कोनो चीज बर झुमत देखेंय. मंय रुक गेंव अऊ ये देखे ला वो मन करा चले गेंय के आखिर का चीज आय जेकर सेती ये मं झूम परे हंवय.
कुछेक मोटियार मन इहाँ के सरकारी अस्पताल के मंदरस गुड़ा ले निथरत मंदरस ला बेचत रहिन. अस्पताल वाला मन ये गुड़ा ला झारे ला कहे रहिन.
मंय पुछेंव तुमन कहां ले आय हवव. कोलकाता, पश्चिम बंगाल! सैबल ह साफ अऊ बड़ मया ले अपन गाँव घर ला कहिथे. मंय फेर पुछेंव, खास कोलकाता के? वो हा जवाब देवत कहिथे, तंय सुंदरबन के नांव सुने हस? मंय कहेंव, काबर नहीं? मंय सोचे ला लगेंव के ये मन अपन घर सुंदरबन लहुट के घलो मंदरस झारत होंही.
“हमर बूता मंदरस झारे के नो हे, हमन घर मन ला पोते के बूता करथन. फेर जब कउनो हमन ला कहिथे त ये काम ला घलो करा देथन. वइसे हमन अपन गाँव मं मंदरस गुड़ा झारे के काम करथन, एकर सेती जानथन के गुड़ा ला कइसने झारथें. ये ह हमर पुस्तेनी तरीका आय. हमर बबा अऊ ओकर बबा घलो अइसन करत रहिस.”
सैबल मोला बताथे के कइसने वो हा उड़त मंदरस माछी ला काबू मं करथे. वो हा मुट्ठी भर भूसी मं आगि धराके सुरु करथें अऊ गुड़ा ले मंदरस माछी ला बहिर निकालथें. वो हा कहिथे, "हमन धुंवा उड़ा के रानी माछी ला धर लेथन." "हमन न तो मंदरस माछी ला मारन अऊ न तो जलावन. एक पइत जब हमन रानी महू माछी ला धरा लेथन अऊ झोला मं भर देथन, त दिगर मंदरस माछी मन नुकसान करे के लइक नई रह जांय." मंदरस माछी मन उड़ीहा जाथें अऊ हमन गुड़ा ला तोड़ के मंदरस झार लेथन. “फेर हमन रानी महू माछी ला जंगल मं छोर देथन जेकर ले वो हा नवा गुड़ा बनाय सकय."
नगरी के सड़क तीर वो मन मंदरस (अउ मंदरस भरे गुड़ा) 300 रुपिया किलो बेंचत हंवय. वो मन ला अस्पताल का अफसर मन ले मजूरी मं 25 किलो मंदरस मिले हवय. वो मन मोम ला घलो 400 रुपिया किलो बेंचत रहिन. छत्तीसगढ़ मं गढ़वा समाज एकर इस्तेमाल ढोकरा कला के समान बनाय मं करथे.
ये लोगन मन मं सबले कम उमर के एक झिन रंजीत मंडल ले पुछेंव, ओ ह कतक पइत अइसने कर चुके हवय, त वो हा कहिथे, “अभू तक ले मंय जगदलपुर, बीजापुर, दंतेवाड़ा, सिक्किम, झारखंड अऊ दीगर जगा मं 300 के आसपास के गुड़ा झार चुके हंवव.”
दू बछर पहिली सुक्खा उपर कहिनी लिखे बर जावत धमतरी जिला के येई तहसील के जबर्रा गाँव कि तीर जंगल ले होत जावत रहेंय. उन्हा मोर भेंट कमार आदिवासी अंजुरा राम सोरी ले होईस, जेन ह जंगल के उपज ला बेंच के गुजारा करत रहिस. तेन ह कहिथे, जंगल मं जब सुक्खा परथे त मंदरस माछी वो जंगल ले भाग जाथें. तभेच मोला गम होईस के जेन तरीका ले मइनखे मन ला जाय ला मजबूर करे जाथे, वइसनेच मंदरस माछी मं ला घलो हरियर जगा मं चले जाना चाही.
अनुवाद: निर्मल कुमार साहू


text:
(एकांकी)
सतनाम-संदेश
पात्र परिचय
1: तेजोमय व्यक्ति - परमपूज्य गुरूबाबा घासीदास जी
2: श्रद्धालु एक
3: श्रद्धालु दो
4: श्रद्धालु तीन
5: श्रद्धालु चार
6: त्रिपुण्डधारी व्यक्ति
000
दृश्य - 1
(मंझनिया के बेरा हे। साल, सागोन आमा, महुआ, चार, तेंदू जइसन वृक्ष मन से आच्छादित जंगल; तोता, मैना, कोयली, रमली, मयूर जइसे नाना प्रकार के चिरई-चिरगुन मन के मधुर कलरव से गुँजायमान अउ हिरण, खरगोश, बघवा, चितवा जइसे वन्यजीव मन के मधुर विहार मन से शोभायमान; नदिया-नरवा, खड़का-ढोड़गा मन के बोहावत निरमल जल के कल-कल करत अवाज से गूँजत, दुरिहा-दुरिहा ले बगरे सुरम्य पर्वतमाला के गोदी म बसे एक ठन गाँव हे। गाँव के पहुँचतिच् म काजल समान स्वच्छ जल से भरे एक ठन बड़े जबर तरिया हे। देख के थके-मांदे आदमी के तन अउ मन के सरी थकान ह माड़ जाय तइसन तरिया के हिलोर मारत जल हे। तरिया के पार म चारों कोती आमा अउ पीपर के बड़े-बड़े रूख हें, जिहाँ गोड़ेला, रम्हली अउ कोयली के संगेसंग नाना प्रकार के कतरो अउ चिरई-चिरगुन मन सुंदर अकन ले चिंव-चाँव, कलर-बिलिर करत हें। तरिया म अलग-अलग घाट बने हें। एक ठन घाट तीर के पार म शंकर भगवान के मंदिर बने हे। तरिया के बाजू म नजर के जावत ले आमा के बगीचा हे। चैत के महीना हे, आमा पेड़ के डारा मन ह झोरथा-झोरथा आमा-मऊर के भार म लहसे जावत हें, चारों खूँट महर-महर खुशबू बगरत हे। तरिया के खाल्हे बाजू खेत-खार बगरे हें, जिंहा गाँव के गाय-गरू मन ह चारा चरत हें। दिन के बारा बजे हे, झांझ चले के बेरा हे, फेर जंगल अउ बाग-बगीचा के असर म झांझ ह घला पुरवाई कस सुंदर लागत हे।
बगीचा ह आदमी मन के मारे सइमो-सइमो करत हे; अतराब के बीसों गाँव के आदमी, नर-नारी, सबो सकलाय हें; मेला-मड़ाई कस भीड़ हे। लीपे-बहरे जघा ह कमती पर गे तब मनखे मन खुदे भुँइया ल चंतरा-चिंतुरी के बइठे लाइक जघा बना के बइठे-बइठे हें। एक ठन अच्छा झपाटा आमा पेड़ के खाल्हे म एक ठन मंच बने हे। मंच ल सफेद तोरन-पताका अउ हार-फूल से सजाय गे हे। पृष्ठभूमि ले मांदर के थाप अउ पंथी गीत के धुन सुनावत हे। बगीचा भर आदमी मन ह अपन-अपन संगवारी मन संग दल बना-बना के बइठे हें अउ परम पूज्य गुरूबाबा घासीदास के महिमा के चर्चा करत हें। एक ठन आमा पेड़ के घुम-घुम ले छँइहा म चार झन आदमी गोठ-बात करत बइठे हें।)
(पृष्ठभूमि ले येदे पंथी गीत के धुन सुनावत हे जउन ह धीरे- धीरे मद्धिम पड़त जाथे। -
’’मंदिरवा म का करे जइबो,
मंदिरवा म का करे जइबो,
अपन घट ही के देव ल मनइबो,
मंदिरवा म का करे जइबो,’’
श्रद्धालु एक - ’’अइसन भीड़ कभू अउ देखे रेहेस भइया?’’
श्रद्धालु दो - ’’तीरथ-घाम म भीड़ काबर नइ होही, एमा का अचरज हे भइया।’’
श्रद्धालु एक - ’’तीरथ-धाम?’’
श्रद्धालु दो - ’’हाँ भइया! तीरथ-धाम। जिहाँ गुरूबाबा के परम पुनीत चरण पड़ने वाला हे, जिहाँ गुरूबाबा ह रम्मत करने वाला हे, जिहाँ गुरूबाबा के अमृत बानी ह गूंँजने वाला हे, वो जघा ह कोनों तीरथ ले कम हे का?’’
श्रद्धालु तीन - ’’(भावविभोर हो के) गुरूबाबा के अमृत वाणी! अहा, अतकेच् बात ल सुन के जीव ह जुड़ा गे भइया; अइसे लागत हे के सात जनम के पाप ह धोवा गे। अहो भाग हमर, के आज गुरू बाबा के दरसन होही।
श्रद्धालु दो - ’’(संगवारी के मन म विश्वास जगाय बर अपन असहमति व्यक्त करथे) सात जनम के पाप के बात झन कर भइया। तोर सात जनम के पुन के परताब आय, जउन आज गुरूबाबा के संउहत दरसन होही, आँखी के जनम-जनम के तिसना ह अघाही, गुरू के मुखारविंद ले अमर-बानी ल सुन के मन ह जुड़ाही, हंसा बर अमर लोक के रद्दा ह चतराही।’’
श्रद्धालु चार - ’’गुरू के मुखारविंद ले अमर-बानी ल सुन के मन ह जुड़ाही, अहा! कतका सुघ्घर गोठ करेस भइया। माता अमरौतिन के लाला अउ मुहगू के दुलारा, गुरूबाबा घासीदास के अमरित बचन ल सुन के अब मनखेच् नहीं चिरई-चिरगुन, रुखराई, जन्तु-जनावर, सबके मन ह जुड़ावत हे, मनखे के मन ह काबर नइ जुड़ही? देखत नइ हस, चैत-बैसाख के महीना म घला इहाँ कतका संुदर, ठंडा-ठंडा, महमहात हवा चलत हे, सबर दिन के उतलंगहा बेंदरा मन कइसे डारा मन म चुपचाप बइठे हें, चिरई-चिरगुन मन गीत गाय बरोबर कतका सुंदर चींव-चींव करत हें, ये डारा ले वो डारा फुदक-फुदक के नाचत हें, सुवा ह बोलत हे, कोइली ह कूकत हे। अइसे लागत हे, मानों आदमिच् नहीं, संसार के सबो चराचर प्राणी मन, गुरूबाबा के दरसन करे बर अगोरा करत हें, वोकर अगुवानी करे बर मंगलाचार गावत हें।’’
श्रद्धालु एक - ’’जंगल डहर ले घला आज बघवा-भालू के हाँव-हूँ के पता नइ चलत हे।’’
श्रद्धालु दो - ’’बघवा-भालू मन ह घला आज हिंसा करे बर भुला गे हें भइया। जंगल म आज तो शेर अउ मिरगा मन एके संघरा किंजरत हें।’’
श्रद्धालु तीन - ’’दुनिया ले हिंसा, पाप अउ अत्याचार के नाश करेच् बर तो सतलोकवासी सत्पुरूष ह ये पृथ्वी म जनम लेथे भइया; कभू संत-महात्मा के रूप म, तब कभू गुरू के रूप म।’’
श्रद्धालु चार - ’’दुनिया ले इही हिंसा, पाप अउ अत्याचार के भावना ल मेट के, सतनाम् के अलख जगाय बर, पृथ्वी म सत्, अहिंसा अउ मानवता के संदेश देय बर तो परम पूज्य गुरूबाबा घासीदास ह रम्मत करत हे, रावटी लगावत हे भइया। तंय ह परम पूज्य गुरूबाबा के उपदेश1 मन ल सुने हस?’’
श्रद्धालु एक - ’’कइसे नइ सुने होबोन भइया; बाबा के वाणी ह तो आज धरती, अगास, चारों मुड़ा, सब कोती गूँजत हे। कइसे नइ सुने होबोन। बाबा के कहना हे ’’सत्नाम ल मानो।’’ (सत्य ही ईश्वर है।)
श्रद्धालु दो - ’’मूर्ति के पूजा मत करो।’’
श्रद्धालु तीन - ’’पर स्त्री ल माता मानो।’’
श्रद्धालु चार - ’’नशापान मत करो।’’
श्रद्धालु एक - ’’मांस-मछरी के सेवन झन करो।’’
श्रद्धालु दो - ’’जाति-पांति के परपंच म झन पड़ो।’’
श्रद्धालु तीन - ’’सरीमंझनिया खेत झन जोतो।’’
श्रद्धालु चार - ’’अउ गुरू बाबा के यहू संदेश हे भइया, मानव-मानव एक समान।’’
श्रद्धालु दो - ’’मानव-मानव एक समान! काबर कि सबो आदमी मन एके सत्पुरूष, परमात्मा के बनाय हें। ऊपर वाला ह दुएच् ठन जाति बनाय हे भइया, स्त्री अउ पुरूष। बाँकी अउ सब जात-पात तो आदमी के बनाय हरे; आदमी-आदमी म भेद पैदा करके, एक दूसर ल लड़ाय के सब उदिम आय, गरीब-बेसहारा अउ निर्बल आदमी के खून चूसे के तरकीब आय। इही पाय के गुरूबाबा ह कहिथे कि जाति-पांति के परपंच म झन पड़ो।
श्रद्धालु एक - ’’भगवान ह कोनों ल अमीर अउ कोनों ल गरीब काबर बनाइस होही भइया?’’
श्रद्धालु दो - ’’भगवान ह कोनों ल अमीर-गरीब नइ बनाय भइया। वो तो सब ल बराबर बनाय हे। सब ल एक बराबर शरीर देय हे। हाथ, गोड़, आँखी, कान अउ दिमाग सब ल वोतकच् देयहे। हवा, पानी, नदिया, जंगल, धरती, अगास ल ककरो नाम म नइ लिखे हे। ये सब तो मनखे मन के हुसियारी आवय। जउन ह अपन हाथ, गोड़, आँखी, कान अउ दिमाग के उपयोग नइ करय, विही ह गरीबी के दुख ल भोगथे।
श्रद्धालु चार -’’बने केहेस भइया। दुनिया म जतका अंधेर हे, सब ह आदमी के करनी आय। भगवान के बनावल चीज, आदमी ह छोटे हो गे अउ आदमी के बनावल चीज, चाहे कोनों पंथ होय कि कोनों ग्रंथ होय वो ह बड़े हो गे, कतका अंधेर हे भइया।’’
श्रद्धालु दो - ’’इही अंधेर ल मेटे खातिर तो माता अमरौतिन के लाला, गरीब-गुरबा, दीन-दुखिया के दुख-तकलीफ हरइया, सुख के देवइया, गुरूबाबा घासीदास जी ह गाँव-गाँव रम्मत करत हे भइया अउ उपदेश देवत हे कि सतनाम्-सतपुरूष; जउन ल आदमी ह भगवान, ईश्वर अउ देवता, नाना प्रकार के नाम से बलाथे, वो ह कोनों मंदिर, कोनों किताब म नइ हे, वो तो घट-घट के वासी हे, सबके घट म बसे हे। मंदिर जाय के का जरूरत हे, इही देवता ल नइ मनाबो?’’
(पृष्ठभूमि से पंथी गीत के धुन -
’’मंदिरवा म का करे जइबो,
मंदिरवा म का करे जइबो,
अपन घट ही के देव ल मनइबो,
मंदिरवा म का करे जइबो,’’
0
(रम्मत करइया संत महात्मा मन संग गुरूबाबा घासीदास जी के आगमन होवत हे। चारों मुड़ा जय सतनाम! जय सतनाम! अउ ’गुरूबाबा घासीदास की जय’ गुंजायमान होवत हे।)
0
दृश्य - 2
(मंच म दिव्य पुरुष, परमपूज्य गुरूबाबा घासीदास जी ह आसन लगा के ध्यान-मुद्रा म बइठे हे। कांध म जनेऊ अउ माथा म चंदन के टीका हे। मुखमंडल ह दिव्य प्रकाशपुंज के आभा म चमकत हे। भक्त मन ह येदे संुदर गीत ल गावत हें।)
’’सत्यनाम, सत्यनाम, सत्यनाम बोल,
सत्यनाम हे अधार, अमरित धार बोहाई दे।
हो जाही बेडा़ पार, गुरु के ध्यान लगाई ले।
सत् के महिमा ले, धरती-अगास हे,
धरती-अगास हे।
सत् के महिमा ले, जग म परकास ह,
जग म परकास हे।
ये हंसा ल उबार, सत् म मन ल लगाई ले।
हो जाही बेडा़ पार, गुरु के ध्यान लगाई ले।
सत्यनाम, सत्यनाम, सत्यनाम बोल
सत्यनाम हे अधार, अमरित बोल सुनाई दे।’’
सत् ले बढ़ के, नइ हे कोनो पूजा,
नइ हे कोनो पूजा।
सत् ले बढ़ के, नइ हे तप दूजा,
नइ हे तप दूजा।
सत् जिनगी के सार, सत् के संग लगई ले।
हो जाही बेडा़ पार, गुरु के ध्यान लगाई ले।
सत्यनाम, सत्यनाम, सत्यनाम बोल
सत्यनाम हे अधार, अमरित बोल सुनाई दे।
तप के तेल बना, दया के बाती हो,
दया के बाती।
सत् के दीया म, क्षमा के ज्योति हो,
क्षमा के ज्योति।3
मिट जाही सब अंधियार, सत् के जोत जलाई ले।
हो जाही बेडा़ पार, गुरु के ध्यान लगाई ले।
सत्यनाम, सत्यनाम, सत्यनाम बोल
सत्यनाम हे अधार, अमरित बोल सुनाई दे।’’
0
(त्रिपुण्डधारी एक हृष्ट-पुष्ट व्यक्ति के अचानक प्रवेश। ये अदमी के चेहरा ह क्रोध के मारे तमतमावत हे। मंच के आगू म जा के वो ह अकड़ के खड़ा हो जाथे। ये सब चीज के हुरहा होय ले सब आदमी मन हक्काबक्का हो जाथें। चारों मुड़ा सन्नाटा पसर जाथे। गुरुबाबा घासीदास जी के घला ध्यान ह टूट जाथे।)
त्रिपुण्डधारी व्यक्ति - ’’अच्छा! तब तहीं हरस घासीदास? जउन जनता ल सतनामी बनाय बर गाँव-गाँव रम्मत करत हस?’’
(बाबा बर त्रिपुण्डधारी व्यक्ति के अपमानजनक बर्ताव ल देख-सुन के जनता भड़क जाथे। चारों झन श्रद्धालु अउ बहुत झन आदमी मन लउठी धर के संघरा वोकर डहर मारो-मारो कहत दंउड़थे। देख के बाबा ह शांत अउ गंभीर वाणी म बोलथे।)
पूज्य गुरुबाबा घासीदास जी - ’’शांत! शांत! शांत! शांत हो जावव मोर सतपुत्र हो, शांत हो जावव।’’
श्रद्धालु एक - ’’गुरूबाबा के जय हो। गुरूबाबा, ये आदमी ह आपके अपमान करे बर इहाँ आय हे। येला मजा चखाना जरूरी हे।’’
पूज्य गुरुबाबा घासीदास जी - ’’शांत! पुत्र, शांत! क्रोध के जवाब ल क्रोध म देना उचित नइ हे। क्रोध करना अउ अपमानजनक भाखा बोलना तो येकर संस्कार म बसे हे। जउन आदमी ह पूरा समाज ल अपन कब्जा म करना चाहथे, वो ह अइसने भाखा बोलथे। जउन ह खुद सम्मान के भूखा हे, वो ह दूसर के सम्मान कइसे करही? अउ फेर सब ल अपन बात कहे के हक हे। विरोधी के शंका-समाधान होना जरूरी हे; इही म सब के कल्याण हे। (़ित्रपुण्डधारी आदमी डहर देख के) हे आत्मा! डर मत, अपन बात ल अब पूरा कर।’’
त्रिपुण्डधारी व्यक्ति - (जउन ह डर के मारे काँपत रिहिस हे, तउन ह बाबाजी के बल पा के, ऊपरी देखावा अकड़ के बोलथे।) ’’मंय ह पूछथंव; भगवान ह जब अलग-अलग जाति पहिलिच् ले बना दे हे तब, एक ठन अउ नवा जाति, सतनामी, बनाय के का जरूरत हे?’’
पूज्य गुरुबाबा घासीदास जी - ’’हे आत्मा! भगवान ह तो सिरिफ दू ठन जाति बनाय हे, स्त्री अउ पुरुष। बाकी जाति तो आदमी के बनावल आय। इही ह आदमी अउ आदमी के बीच भेद पैदा करे हे। मंय ह तो आदमी ल आदमी बनाय के, आदमी-आदमी के बीच के भेद ल मेटे के कोशिश करत हँव।’’
त्रिपुण्डधारी व्यक्ति - ’’जाति ल भगवान ह नइ बनाय हे? सनातन बात ह, धर्म के बात ह, झूठा कइसे हो सकथे।’’
पूज्य गुरुबाबा घासीदास जी - ’’हे आत्मा! सनातन के अर्थ का होथे? जेकर न जन्म होय अउ न मृत्यु, जेकर न कभू निर्माण होय अउ न कभू विनाश, जउन ह पहिली घला रिहिस हे अउ आगू घला रहिही, विही ह सनातन आय। अउ धर्म? ...... अच्छा, एक बात बता पुत्र, धार्मिक व्यक्ति के का पहिचान हे?’’
त्रिपुण्डधारी व्यक्ति - ’’जेकर आचरण ह शुद्ध हे, जउन ह सत्य के पालन करथे, समाज हित के काम करथे, भलाई के काम करथे, जेकर मन म करुणा, दया अउ प्रेम के भाव भरे हे, वो ह धार्मिक आदमी माने जाथे।’’
पूज्य गुरुबाबा घासीदास जी - ’’अउ अधार्मिक के?’’
त्रिपुण्डधारी व्यक्ति - ’’जेकर आचरण ह शुद्ध नइ हे, जउन ह असत्य बोलथे, समाज के अहित करथे, जेकर मन म करुणा, दया अउ प्रेम के भाव नइ हे, वो ह अधार्मिक माने जाथे।’’
पूज्य गुरुबाबा घासीदास जी - ’’येकर मतलब तो इही होइस पुत्र, कि धर्म अउ अधर्म दुनों के संबंध ह आदमी के आचरण से हे। एक आदमी ह अपन सदाचरण से धार्मिक कहलाथे, तब दुराचरण करइया दूसर आदमी ह अधार्मिक।’’
त्रिपुण्डधारी व्यक्ति - (निरुत्तर हो के, शांत भाव से खड़े हे। वोकर दुनों ठन हाथ मन ह आपे-आप प्रणाम के मुद्र म जुड़ जाथे। वोकर चेहरा म अब न तो क्रोध के भाव हे, अउ न घमंड के।)
पूज्य गुरुबाबा घासीदास जी - ’’हे आत्मा! हे पुत्र! जब तक दुनिया म आदमी हे; तब तक सत्य, अहिंसा, प्रेम, करुणा अउ दया जइसन तत्व के नाश नइ हो सके। इही ह सनातन आय। सत्य-निष्ठा के साथ इही मन ल मानना अउ अपन आचरण म धारण करना सनातन धर्म के पालन करना आय। इही ह सनातन धर्म आय।’’
त्रिपुण्डधारी व्यक्ति - ’’(सहसा) गुरुबाबा घासीदास की जय।’’
(अब तो सब डहर ले एके आवज आवत हे; गुरुबाबा घासीदास की जय। जय सतनाम। पंथी गीत के धुन फेर धीरे-धीरे उभरत जाथे।’’)
सत्य, अहिंसा अउ, प्रेम के पुजारी बन,
प्रेम के पुजारी बन।
मानुष तन ल पाये हस, मन से भी मानुष बन,
मन से भी मानुष बन।
इही धरम हे सार, येकरे धुनि ल रमई ले।
हो जाही बेडा़ पार, गुरु के ध्यान लगाई ले।
सत्यनाम, सत्यनाम, सत्यनाम बोल
सत्यनाम हे अधार, अमरित बोल सुनाई दे।’’
0
.--------------------------------
1 - गुरु घासीदास जी के सात उपदेश अथवा सिद्धांत तथा बयालीस रावटियाँ सतनामी समाज के आधारभूत प्रमुख प्रेरक तत्व हैं। उनके सात उपदेश इस प्रकार हैं:-
1. सतनाम को मानो। (सत्य ही ईश्वर है।)
2. मूर्ति पूजा मत करो।
3. पर स्त्री को माता मानो।
4. नशापान मत करो।
5. मांसाहार मत करो।
6. जाति-पांति के प्रपंच में मत पड़ो।
7. अपराह्न में खेत मत जोतो।
(लेख - ’सतनामियों की सांस्कृतिक विरासत’; लेखक - साहित्यकार, चिंतक एवं ’सत्यध्वज’ पत्रिका के संपादक श्री दादू लाल जोशी ’फरहद’)
2 - ये दृश्य के केन्द्रिय प्रसंग ल साहित्यकार, चिंतक अउ ’सत्यध्वज’ पत्रिका के संपादक श्री दादू लाल जोशी ’फरहद’ के ’गुरू बाबा घासीदास जी का सत्संग’ नामक लेख से लेय गे हे।
3 - सत्याधार स्तय स्तेल, दयावर्ति क्षमाशिखा।
अंधकार प्रवेष्ट थे, दीपो यत्नेन वार्यताम्।।
000
---------------
कुबेर


text:
भिखारी - अंतोन चेखव
(हिंदी अनुवाद से छत्तीसगढ़ी अनुवाद करे गे हे। - कुबेर)
’’साहब जी! भूखा बेचारा ऊपर दया करो साहब जी। तीन दिन हो गे, लांघन-भूखन परे हंव साहब जी। रात के खाना खाय बर एक पइसा नइ हे। आठ साल तक मंय ह गाँव के स्कूल म मास्टर रेहेंव। बड़े आदमी मन के चालबाजी के कारण मोला नौकरी ले हाथ धोना पड़गे साहब जी। मोर ऊपर जुलुम होय हे। बेराजगार होय साल भर हो गे, नौकरी बर भटकत हंव।’’
बैरिस्टर स्क्वार्त्सोफ ह वो भिखारी ल ऊपर-खाल्हे देखिस। भिखारी ह मइलहा-कोचरहा कोट पहिरे रहय। नसा करइया मनखे मन के आँखी सही वोकर आँखी ह दिखत रहय। गाल म लाल-लाल चिनहा उपके रहय। वोला लगिस कि ये आदमी ल वो ह पहिली कहीं न कही जरूर देखे हे।
’’अभी मोला कलूगा जिला म नौकरी मिलनेच् वाला हे।’’ भिखारी ह आगू बोलिस ’’फेर उहाँ तक जाय बर घला पइसा नइ हे। मदद करे के किरपा करव साहब जी। भीख मांगना सरम के बात आय, फेर का करंव साहब जी, मजबूरी म सब करे बर परथे।’’
बैरिस्टर स्क्वार्त्सोफ के नजर ह वोकर रबर के पनही ऊपर परगे। एक गोड़ के बड़े अउ दूसर गोड़ के छोटे रहय। वोला हुरहा सुरता आ गे। किहिस - ’’सुनोजी, तीन दिन पहिली मंय ह तोला सदोवाया सड़क म देखे रेहेंव। तंही हरस न? फेर वो दिन तो तंय ह खुद ल कालेज ले निकालल विद्यार्थी बताय रेहेस। आज मास्टर बतावत हस। सुरता आइस?’’
’’न .... नहीं... अइसे नइ हो सकय।’’ भिखारी ह घबरा के फुसफुसाइस। ’’मंय ह गाँव म मास्टरेच् रहेंव साहबजी। आप कहू त वोकर कागजात ल दिखा सकथंव।’’
स्क्वार्त्सोफ साहब के चेहरा ह गुस्सा के मारे लाल हो गे। घृणा के कारण मुँह बिचका के वो ह दू कदम पीछू घूचगे। गुस्सा के मारे चिल्ला के किहिस - तंय कतका नीच हस। बदमास। मंय तोला पुलिस के हवाले करहूँ। भूखा हस, गरीब हस, ठीक हे; पन झूठ काबर बोलथस, वहू बेसरम बनके?
भिखारी ह चोरी करत सपड़ म आय चोर कस कपाट के हत्था ल चमचमा के पकड़ लिस अउ चारों मुड़ा घूम के देखिस अउ चिरौरी करिस ’’म...मंय झूठ नइ बोलंव। कागजात ........’’
’’अरे कोन पतियाही।’’ स्क्वार्त्सोफ साहिब के गुस्सा ह बढ़ते गिस। गाँव के गुरूजी अउ पढ़इया लइका मन के समाज ह लिहाज करथे तेकर फायदा उठाना चाहथस। कतका गंदा, घिनौना अउ नीच काम करथस।’’
स्क्वार्त्सोफ साहिब ह गुस्सा के मारे अरे-तरे हो गे। भिखारी ल कंस के लतेड़े लगिस। निर्लज्ज्ता, छिछोरापन अउ चालबाजी देखके भिखारी बर वोकर मन म घृणा पैदा हो गे। आदमी के मन म गरीब अउ भीखमंगा मन बर जितना अच्छा बिचार हो सकथे स्क्वार्त्सोफ साहिब के वो सब्बो बिचार ल ये भिखारी के बेवहार ले चोट पहुँचे रिहिस। अब तक वो ह गरीब अउ भिखारीमन ल बहुत प्रेम से, दया करके, खुल्ला दिल से, भीख देवत अवत रिहिस, फेर ये बदमास अउ चालबाज भिखारी ह वोकर ये सब भावना ल अपवित्र करके मिट्टी म मिला दिस।
भिखारी ह भगवान के कसम खा-खाके अपन सफाई दिस अउ अंत म सरम के मारे मुड़ी गड़िया के चुप खड़े हो गे अउ हाथ जोड़के किहिस - ’’सचमुच मंय ह लबारी मारत रेहेंव साहबजी! न मंय ह पढ़इया हरंव अउ न मास्टर। मंय ह एक ठन संगीत पार्टी म काम करत रेहेंव। दारू के आदत के सेती काम छूट गे। भगवान मोर साक्षी हे। लबारी बिना काम नइ चलय। सच बोले म कोनों भीख नइ देवय। बेघर आदमी। भूख अउ जाड़ा म मरना हे। आप सही कहथव फेर का करंव।’’
’’करना का हे? मोला पूछथस कि का करंव?’’ स्क्वार्त्सोफ साहब ह वोकर नजीक आके किहिस, ’’काम करना चहिए, अउ का?’’
’’काम करना चाहिए, महू समझथंव साहबजी। फेर नौकरी कहाँ हे?’’
’’बकवास मत कर। जवान अउ हट्टा-कट्टा हस। काम काबर नइ मिलही? फेर तंय तो सुस्त अउ कामचोर हस। सराबी हस। तोर मुँह ले वोदका के बदबू अइसे आवत हे जइसे दारू भट्टी ले आथे। झूठ बोलथस। झूठ, निकम्मापन अउ दारू ह तो तोर नस-नस म भरे हे। भीख मांगे अउ लबारी मारे के सिवा तोला अउ कुछू नइ आवय। तोला तो नौकरी भी होना त कोनो दफ्तर के, नइ ते कोनों संगीत पार्टी के। मेहनत-मजूरी काबर नइ करस? भंगी नइ ते कुली के काम तो करबे नहीं। खुद ल बहुत बड़े आदमी समझथस न?’’
’’कइसे बात करथव साहबजी।’’ रोनहू हँसी हाँसत भिखारी ह किहिस, ’’मेहनत-मजूरी कहाँ ले मिलही? कोनों दुकान म नौकरी कर नइ सकंव, काबर कि ननपन ले मंय ह ये काम सीखे नइ हंव। भंगी घला कइसे बनंव, कुलीन घर म जनम धरे हंव। कारखाना म काम करे बर कोनों कारीगरी तो आना चाही न, मंय तो कुछू नइ जानंव।’’
’’बकवास झनकर। काम नइ करे के तोर तीर दसों बहाना हे। कइसे जनाब, लकड़ी चीरे के काम करबे?’’
’’मोला कोनों इनकार नइ हे। पन यहू काम तो नइ मिलय।’’
’’सब कामचोर मन ह इही राग अलापथें। मंय ह तोला काम देहूँ। भागबे तो नहीं? मोर घर म लकड़ी चीरे के काम हे, करबे?’’
’’आप कहहू ते काबर नइ करहूँ साहबजी।’’
’’वाह! देखथंव भला।’’
स्क्वार्त्सोफ साहब ह गुस्सा-गुस्सा म रसोईघर ले तुरंत अपन कामवाली बाई ल बलाइस अउ किहिस - ’’ओल्गा ! ये साहब ल तंय ह लकड़ी खोली म ले जा अउ येला लकड़ी चीरे के काम म लगा दे।’’
भिखरी ह कुरबुरावत कामवाली बाई के पीछू चल दिस। वोकर चाल-ढाल से जना गे कि वो ह भूख अउ बेकारी के कारण नहीं पन बात रखे बर ये काम करे बर राजी होय हे। यहू पता चल गे कि वो ह सराब पी-पीके बीमार अउ कमजोर हो गे हे। काम करे के वोकर मन नइ हे।’’
स्क्वार्त्सोफ साहब ह अपन खाना खाय के खोली म जा के बइठ गे, जिहाँ ले अंगना अउ लकड़ी खोली ह दिखत रिहिस। खिड़की तीर खड़ा हो के वो ह देखिस, बरफ गिरे ले अंगना म चिखला मात गे रहय जउन ल नहक के कामवाली बाई ह लकड़ी खोली कोती जावत रहय। वोकर पीछू-पीछू भिखारी ह जावत रहय। अबड़ फनफनही कामवाली बाई। अरपरा के चरपरा। भिखमंगा ल देख के वोकर पारा चढ़े रहय। फनफनात जाके लकड़ीखोली के कपाट ल धड़ाम ले खोलस।
’’लगथे कि आज हम ओल्गा ल काफी देय बर भूल गे हन।’’ स्क्वार्त्सोफ साहब ह सोचिस। ’’कतना झरझरहिन हे।’’ अउ वो ह देखिस कि वो झुठल्ला मास्टर ह लकड़ी के एक ठन गोला म अपन लाल-लाल गाल ल धर के थोथना ओरमा के बइठे हे। ओल्गा ह घृणा के मारे वोकर आगू म थूंक के एक ठन टंगिया लान के वोकर गोड़ तीर फेंक दिस अउ गारी देय लगिस। भिखारी ह लकड़ी के एक ठन गोला ल अपन गोठ म चपक के हल्का से वोमा टंगिया मारिस। लकड़ी ह छटक गे। ठंड के कारण अकड़े हथेली ल वो ह रमजिस अउ डर्रावत-डर्रावत, कि कहूँ गोड़ ह झन कटा जाय, फेर टंगिया चलाइस। लकड़ी ह फेर छटक गिस।
स्क्वार्त्सोफ साहब के गुस्सा ह सांत हो गे रिहिस। अतका सरदी म एक बीमार, कमजोर अउ सराबी आदमी ल लकड़ी चीरे के काम म काबर लगायेंव, ये सोच के वोला थेरिक दुख होवत रिहिस। ’’चलो, कोई बात नहीं।’’ अपन पढ़े-लिखे के खोली म जाके वो ह सोचिस, ’’वोकर भलच् होही।’’
........
एक घंटा बीते पीछू ओल्गा ह आइस अउ बताइस कि काम पूरा हो गे हे।
’’अच्छा! ये पचास कोपेक लेग के वोला दे दे।’’ स्क्वार्त्सोफ साहब ह किहिस - ’’वोला बोल देबे कि इच्छा होही त हर महीना के पहिली तारीख के आ जाय करही। वोला काम मिल जाही।’’
अगले महीना के एक तारख के वो भिखारी ह अउ आ गिस। लटलट ले पीये रहय। खड़ा नइ हो सकत रहय तभो ले पचास कोपेक के काम वो ह कर डारिस। वोकर बाद वो ह जब-तब, कभू घला आ जाय। हर बार वोला कोनों न कोनों काम मिल जातिस। कभू आंगन के बरफ ल हटाय के, कभू कालीन मन ल झर्राय के त कभू खोली मन के साफ-सफाई करे के। अउ हर बार वो ह तीस-चालीस कोपेक के काम कर लेतिस। एक घांव स्क्वार्त्सोफ साहब ह वोला अपन जुन्ना पतलून ल घला दीस।
.......
स्क्वार्त्सोफ साहब ह जब अपन नवा फ्लैट म गिस तब वोला वो ह समान उठइया कुली मन संग काम म लगा दिस। वो दिन वो भिखारी क एकदम उदास अउ गंभीर दिखत रहय। कुली मन के मदद करे के बहाना मुड़ी ओरमा के वो ह बस उंकर पीछू-पीछू घूमत रहय। वो ह कामचोरी नइ करत रहय, बस वो ह जाड़ा के मारे कुनमुनुवात रहय। एक तो सुस्त अउ कमजोर मनखे। ऊपर ले चाहे चिरहा-फटहा, पन साहब मन के पहिरे के कोट पहिरे रहय, तेला देख के दूसर कुली मन वोकर मजाक उड़ावंय, तब वो ह सरमा जाय।
काम पूरा होय के बाद स्क्वार्त्सोफ साहब ह वोला अपन तीर बुलाइस। ’’लगथे, अब तंय ह सुधर गे हस। मोर बात के असर पड़िस हे।’’ भिखारी के हाथ म एक रूबल थमावत स्क्वार्त्सोफ साहब ह किहिस - ’’सराब पीना छोड़ देय हस अउ काम करे म बहानाबाजी नइ करस। का नाम हे तोर?’’
’’जी, लुश्कोफ।’
’’अच्छा, त लुश्कोफ! अब मंय ह तोला दूसर काम दिलवाहूँ। एकदम साफ-सुथर। पड़े-लिखे के। पड़े-लिखे बर आथे कि नहीं?’’
’’आथे साहब जी।’’
’’त कल तंय ह ये चिट्ठी ल धर के मोर एक दोस्त के घर चल देबे। कागज-पत्तर के नकल करे के नौकरी हरे। मन लगा के काम करबे। सराब झन पीबे। देख, मोर ये बात मन ल भुलाबे झनी। ले जा।’’
एक दुस्ट, पापी अउ निकम्मा आदमी ल सही रास्ता देखा के स्क्वार्त्सोफ साहब बहुत प्रसन्न होइस। अबड़ मया करके वो ह लुश्कोफ के कंधा म हाथ रखिस अउ वोला छोड़े बर बाहिर दरवाजा तक आइस। वोकर से हाथ मिलाइस। लुश्कोफ ह चिट्ठी धर के चल दिस।
......
दू साल बीत गे। क्वार्त्सोफ साहब ह एक दिन नाटक देखे बर नाटकघर गिस। टिकिट खिड़की म वोला एक झन बुटरा आदमी दिखिस। वो ह भेड़ के चमड़ा के बनल गरदनवाले ओवरकोट अउ पोस्तीन के टोपी पहिरे रहय। वो ह डर्रावत-डर्रावत सबले सस्तहा, पाँच-पाँच कोपेकवाला टिकट खरीदत रहय।
’’अरे! लुश्कोफ, तंय।’’ क्वार्त्सोफ साहब ह अपन वो पुराना मजदूर ल पहिचान डरिस, ’’सब बने, बने न? का करथस? जिंदगी ह ठीक-ठाक चलत हे कि नहीं?’’
’’हव साहब, ठीक-ठाक चलत हे जी। अब तो मंय ह विही नोटरी तीर काम करथंव अउ पैंतीस रूबल कमाथंव।’’
भगवान के कृपा हे। वाह भई वाह। अबड़ खुसी के बात हे। मंय अबड़ खुस हंव। सच पूछा जाय तब तंय ह मोर चेला के बरोबर हस। तोला सही रास्ता देखायेंव। सुरता हे नहीं? पहिली दिन तोला कतका सुनाय रेहेंव। वो सब सुन के तोला चेत चढ़िस होही। धन्य हे। मोर बात ल तंय ह गांठ बांध के रखेस।’’
’’आप घला धन्य हव।’’ लुश्कोफ ह किहिस, ’’आप नइ मिलतेव त वइसने, मास्टर नइ ते पढ़इया, के नाम झूठ बोल के भीख मांगत रहितेंव। आप मन मोला खाई ले निकाल के बचा लेव।’’
’’एकदम ठीक, बहुत खुसी के बात हे।’’
’’आप कोनो अनुचित बात नइ केहे रेहेव अउ मोर संग बहुत अच्छा करेव साहबजी। मंय आपके अउ आपके कामवाली बाई के बहुत-बहुत आभारी हंव। भगवान ह वो दयालू अउ उदार महिला के भला करे। आपमन ह वो समय बहुत सही अउ उचित बात केहे रेहेव। जिनगी भर मंय ह आपके आभारी रहूँ। पर सच पूछे जाय ते आपके वो कामवाली बाई, ओल्गा ह मोला बचाय हे।’’
’’वो कइसे?’’
’’बात अइसन आय साहबजी, जब-जब मंय ह लकड़ी चीरे बर जावंव, वो ह मोला देख के बिफर जावय। पानी पी-पी के मोला बखानय, कहय - ’अरे सराबी, तोला जरूर ककरो सराप लगे हे। मरस काबर नहीं?’ अउ मोर आगू माथ धर के बइठ जावय। मोर डहर देख-देख के रोवय अउ कहय - ’हाय, बिचारा। ये जनम म ये ह कोनो सुख नइ पाइस। मर के घला नरक म जाही। अभागा, दुखियारा।’ बस वो ह अइसने बात करय। वो ह मोर खातिर अपन कतका खून सुखाइस, कतका आँसू बोहाइस, आप ल वो सब बताना मुस्किल हे। पन असली बात ये हरे साहबजी, कि विही ह मोर सब काम ल करय। सच कहत हंव साहबजी। आपके घर मंय ह एको लकड़ी नइ चीरे हंव। सब ल विही ह चीरे हे। वो ह मोला कइसे बचाइस, वोला देख के मंय ह पीये बर कइसे छोड़ेंव, मंय ह कइसे अपन आप ल बदलेंव, ये बात ल मंय ह आप ल कइसे समझावंव साहबजी। एके बात कहि सकथंव साहबजी, वोकर वचन, वोकर उदारता अउ वोकर मया-दुलार ह मोला सुधार दिस। ये बात ल मंय ह कभू नइ भूल सकंव। हाँ साहबजी! अब चलना चाही। नाटक सुरू होय के घंटी ह बाज गे हे।’’
अउ मुड़ी नवा के लुश्कोफ ह अपन सीट कोती चल दिस।
000kuber000


text:
Chhattisgarh में कहानी कहने और सुनने की परंपरा बहुत ही पुरानी है।लोग आदि काल से कहानी सुनाते और सुनते आ रहे हैं ।आप सबको याद होगा शाम होते ही दादा जी के चारोओर बैठ कर मजेदार कहानी सुनते थे।आप लोगों के बचपन की याद ताजा करने के लिए प्रस्तुत है chhttisgarhi कहानी-बोकरी अउ भेड़िया।
एक गॉव म एक डोकरी रहय ओ ह एक ठन बोकरी पाले रहय।डोकरी ह बोकरी ल रोज चारा चरे बर ढील दै।बोकरी रोज दूसर के बारी-कोला म जा के उजार करे लगिच। सब डोकरी ल बद्दी दे लगिन।डोकरी ह रोज के बद्दी ल सुन सुन के तंगागे।डोकरी ह बोकरी ल जंगल म छोड़ के आ गे।
बोकरी अउ भेड़िया
एक गॉव म एक डोकरी रहय ओ ह एक ठन बोकरी पाले रहय।डोकरी ह बोकरी ल रोज चारा चरे बर ढील दै।बोकरी रोज दूसर के बारी-कोला म जा के उजार करे लगिच। सब डोकरी ल बद्दी दे लगिन।डोकरी ह रोज के बद्दी ल सुन सुन के तंगागे।डोकरी ह बोकरी ल जंगल म छोड़ के आ गे।
बोकरी जंगल म एक माड़ा म रहे लगिस।कुछ दिन बाद ओ ह तीन ठन पिलवा ल जनम दिच।बोकरी रोज चारा चरे बर दुरिहा जाय।पिलवा मन भीतर ले दरवाजा ल बन्द कर लैं।जब बोकरी चारा ले के आवय अउ दरवाजा में आ के काहय-
बोकरी माई मैं आए हौं हरियर चारा मैं लाए हौं....।
त एतका बात ल सुन के पिलवा मन दरवाजा ल खोल दैं। बोकरी के लाए चारा ल खा लेवयँ।
एक दिन एक भेड़िया घूमत-घूमत जात रहय।भेड़िया ह बोकरी ल देखिस त रुक गै अउ बोकरी के माड़ा के तिर म लुकाके उंखर बात ल सुने लगिस।बोकरी चारा ले के आइस अउ दुवारी मेर आके कहे लगिस-"बोकरी माई मैं आए हौं हरियर चारा लाए हौं।" बोकरी के पिलवा मन कपाट ल खोल दीन अउ बोकरी के लाय चारा ल कहा लिन।ये सब ल देख के भेड़िया बोकरी के पिलवा मन ल खाए बर सोचे लगिस ।
बोकरी जब चारा लाए बर गिच तेखर बाद भेड़िया ह बोकरी के माड़ा के दुवारी मेर आके कहिथे-
एक दिन एक भेड़िया घूमत-घूमत जात रहय।भेड़िया ह बोकरी ल देखिस त रुक गै अउ बोकरी के माड़ा के तिर म लुकाके उंखर बात ल सुने लगिस।बोकरी चारा ले के आइस अउ दुवारी मेर आके कहे लगिस-"बोकरी माई मैं आए हौं हरियर चारा लाए हौं।" बोकरी के पिलवा मन कपाट ल खोल दीन अउ बोकरी के लाय चारा ल कहा लिन।ये सब ल देख के भेड़िया बोकरी के पिलवा मन ल खाए बर सोचे लगिस ।
बोकरी जब चारा लाए बर गिच तेखर बाद भेड़िया ह बोकरी के माड़ा के दुवारी मेर आके कहिथे-
पिलवा मन ल भेड़िया के आवाज ह अलग लगिस त मन ल शक होगे।पिलवा मन कहिथें अपन हाथ ल कपाट के छेद मेर ले देखा तभे कपाट ल खोलबो ।भेड़िया कपाट के छेद मेर ले हाथ ल दिखाई त ओखर करिया रंग ल देख के पिलवा मन कपाट ल नई खोलिन।
भेड़िया अब का करय ? कुछ सोचिच अउ तिर म लगे गॉव म जा के पिसान ल हाथ म लपेट के आ गे। पिसान के सेती ओखर हाथ ह सादा सादा दिखे लगिच अब फेर माड़ा मेर आके कहिथे-
भेड़िया अब का करय ? कुछ सोचिच अउ तिर म लगे गॉव म जा के पिसान ल हाथ म लपेट के आ गे। पिसान के सेती ओखर हाथ ह सादा सादा दिखे लगिच अब फेर माड़ा मेर आके कहिथे-
बोकरी माई मैं आए हौं हरियर चारा मैं लाए हौं.....।
पिलवा मन कहिथे अपन हाथ ल देखा तभे कपाट ल खोलबो। भेड़िया ह पिसान लगे हाथ ल देखा दिस ।पिलवा मन जइसे दरवाजा ल खोलिन भेड़िया ह पिलवा मन ल खालिस।अउ दुरिहा जंगल म जा के सो गे।
पिलवा मन कहिथे अपन हाथ ल देखा तभे कपाट ल खोलबो। भेड़िया ह पिसान लगे हाथ ल देखा दिस ।पिलवा मन जइसे दरवाजा ल खोलिन भेड़िया ह पिलवा मन ल खालिस।अउ दुरिहा जंगल म जा के सो गे।
बोकरी जब चारा ले के आइस त कोनो पिलवा ल नई पाई।बहुत खोजिस एक पिलवा जेन ह ओधा म सो गए रहय तेन ह बच गे रहय ओ ह अपन दाई ल सब बात ल बताइच ।
बोकरी अपन दुनों सिंघ ल पथरा म कस के धार करिच अउ भेड़िया ले लड़े बर चल दिच दुनो म खूब लड़ाई होइच बोकरी ह भेड़िया के पेट ल चिर दिच भेड़िया मर गे। सब पिलवा मन भेड़िया के पेट ले निकल गे।बोकरी पिलवा मन ल ले के अपन माड़ा म आगे।
बोकरी अपन दुनों सिंघ ल पथरा म कस के धार करिच अउ भेड़िया ले लड़े बर चल दिच दुनो म खूब लड़ाई होइच बोकरी ह भेड़िया के पेट ल चिर दिच भेड़िया मर गे। सब पिलवा मन भेड़िया के पेट ले निकल गे।बोकरी पिलवा मन ल ले के अपन माड़ा म आगे।
इसे भी पढ़ें-
🔷छत्तीसगढ़ी कहानी -हिजगा।
🔷 छत्तीसगढ़ी कहानी- मिट्ठू अउ कोलिहा।
🔷छत्तीसगढ़ी कहानी-पतिव्रता।
🔷छत्तीसगढ़ी कहानी-लालच के नतीजा।🔷छत्तीसगढ़ी कहानी-करनी के फल।
🔷छत्तीसगढ़ी कहानी-घुरुवा के दिन बहुरथे जी।
🔷छत्तीसगढ़ी कहानी-लबरा के नौ नागर।
🔷छत्तीसगढ़ी कहानी-समधी अउ कोर्रा।
🔷छत्तीसगढ़ी कहानी-गुडुक।
इस कहानी से हमें यह शिक्षा मिलती है कि कोई कितना भी कमजोर क्यों न हो यदि आत्म बल और अपनों के जान पर बन आया हो तो किसी का भी सामना सकता है।चाहे सामने वाला कितना भी ताकतवर क्यों न हो।